ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

Αιτιολόγηση και στόχοι της πρότασης Το 2009, η Δημοκρατία της Κιργισίας επλήγη από την παγκόσμια κρίση. Λίγο αργότερα, τα οικονομικά της προβλήματα επιδεινώθηκαν λόγω της λαϊκής εξέγερσης η οποία, τον Απρίλιο του 2010, καθαίρεσε το καθεστώς του προέδρου Μπακίγιεφ στο πλαίσιο ισχυρισμών για διαφθορά και έλλειψη δημοκρατίας. Σε κατάσταση κενού εξουσίας, ακολούθησε μια έκρηξη βίας μεταξύ εθνοτήτων στο νότιο τμήμα της χώρας τον Ιούνιο του 2010, με αποτέλεσμα σχεδόν 470 νεκρούς και 300.000 εκτοπισμένους. Παρά αυτά τα τραγικά αποτελέσματα. η μεταβατική κυβέρνηση εξασφάλισε ψήφο έγκρισης για δημοκρατικές μεταρρυθμίσεις με το συνταγματικό δημοψήφισμα που διεξήχθη στις 27 Ιουνίου του 2010. Το νέο σύνταγμα ενισχύει ιδίως τις εξουσίες του κοινοβουλίου. Διεξήχθησαν ελεύθερες βουλευτικές εκλογές τον Οκτώβριο του 2010, εγκαθιδρύοντας την πρώτη κοινοβουλευτική δημοκρατία στην περιοχή. Οι εκλογές οδήγησαν σε ευρεία κυβέρνηση συνασπισμού. Αν και η πολιτική κατάσταση εξακολουθεί να είναι εύθραυστη, πραγματοποιήθηκαν προεδρικές εκλογές στις 30 Οκτωβρίου του 2011 και ο νεοεκλεγείς πρόεδρος ανέλαβε καθήκοντα την 1η Δεκεμβρίου του 2011, ενώ η κυβέρνηση έχει εγκαινιάσει μια σταθερή διαδικασία εκδημοκρατισμού και μεταρρύθμισης που έρχεται σε αντίθεση με την πολιτική κατάσταση στις γειτονικές χώρες της Κεντρικής Ασίας. Για να υποστηρίξει τις προσπάθειες των δημοκρατικών αρχών της Κιργισίας για άμβλυνση των συνεπειών των τραγικών γεγονότων, η διεθνής κοινότητα, σε μια διάσκεψη δωρητών τον Ιούλιο του 2010, υποσχέθηκε την παροχή στήριξης στη χώρα,. Η ΕΕ περιλαμβανόταν στους κυριότερους δωρητές. Το ΔΝΤ έδωσε βοήθεια στη Δημοκρατία της Κιργισίας το 2010 με διευκόλυνση ταχείας πίστωσης διάρκειας τριών μηνών. Τον Ιούνιο του 2011, το ΔΝΤ συμφώνησε με τις αρχές της Δημοκρατίας της Κιργισίας για τον διάδοχο μηχανισμό (διευρυμένη πιστωτική διευκόλυνση) ύψους 106 εκατ. USD για την υποστήριξη ενός συνολικού προγράμματος οικονομικής προσαρμογής και μεταρρύθμισης για την περίοδο από τα μέσα του 2011 έως τα μέσα του 2014. Το 2010, ο πρόεδρος και ο υπουργός οικονομικών της Δημοκρατίας της Κιργισίας ζήτησαν επίσημα μακροοικονομική χρηματοδοτική συνδρομή (ΜΧΣ) από την ΕΕ ως συμπλήρωμα για τη στήριξη από το ΔΝΤ. Στο πλαίσιο αυτό, η Επιτροπή αξιολόγησε τη μακροοικονομική κατάσταση και τις χρηματοδοτικές ανάγκες της Δημοκρατίας της Κιργισίας. Τα κύρια συμπεράσματα της αξιολόγησης είναι ότι τα περσινά τραγικά πολιτικά γεγονότα και οι συναφείς κοινωνικές δαπάνες και δαπάνες ανασυγκρότησης έχουν αφήσει σημαντικές ανάγκες εξωτερικής και δημοσιονομικής χρηματοδότησης για την περίοδο 2011-12. Αν και οι ανάγκες αυτές καλύπτονται εν μέρει από την διεθνή κοινότητα, εξακολουθούν να υπάρχουν σημαντικές υπολειπόμενες ανάγκες. Ως συμπλήρωμα για τους πόρους που διατίθενται από το ΔΝΤ, Η Επιτροπή προτείνει την παροχή ΜΧΣ ύψους έως 30 εκατ. ευρώ στη Δημοκρατία της Κιργισίας, από τα οποία τα μισά θα εκταμιευθούν με τη μορφή δανείων και τα μισά με τη μορφή επιχορηγήσεων. Το έλλειμμα του ισοζυγίου τρεχουσών συναλλαγών προβλέπεται ότι θα παραμείνει σε περίπου 8% του ΑΕΠ το 2011 και το 2012 και στη συνέχεια θα μειωθεί σταδιακά σε περίπου 5% του ΑΕΠ έως το 2014. Με βάση τις προβολές για το ισοζύγιο τρεχουσών συναλλαγών, τις εισροές ιδιωτικών κεφαλαίων και την επίσημη χρηματοδότηση (εξαιρουμένων των πράξεων δημοσιονομικής στήριξης), το πρόγραμμα του ΔΝΤ εκτιμά ότι το κενό χρηματοδότησης του ισοζυγίου πληρωμών θα ανέλθει σε 271 εκατ. USD το 2011 και σε 149 εκατ. USD το 2012. Μετά την αφαίρεση της καθαρής χρηματοδότησης από το ΔΝΤ και τις εκταμιεύσεις των πράξεων δημοσιονομικής στήριξης της Παγκόσμιας Τράπεζας, παραμένει ένα υπολειπόμενο κενό εξωτερικής χρηματοδότησης περίπου 330 εκατ. USD για τα δύο έτη, που πρέπει να καλυφθεί από άλλους δωρητές. Η προτεινόμενη πράξη ΜΧΣ (30 εκατ. ευρώ) θα αντιστοιχεί σε περίπου 12,4% του υπολειπόμενου κενού εξωτερικής χρηματοδότησης για το 2011-12. Η παροχή ΜΧΣ στην Δημοκρατία της Κιργισίας, παράλληλα με την εφαρμογή της ρύθμισης διευρυμένης πιστωτικής διευκόλυνσης (ECF) του ΔΝΤ και την παροχή χρηματοδοτικής στήριξης από άλλους πολυμερείς (Παγκόσμια Τράπεζα) και περιφερειακούς (Ασιατική Τράπεζα Ανάπτυξης και ταμείο κατά της κρίσης της Ευρασιατικής Οικονομικής Κοινότητας) δωρητές, είναι αιτιολογημένη για τους ακόλουθους λόγους: Βοήθεια για την κάλυψη του εκτιμώμενου κενού χρηματοδότησης του ισοζυγίου πληρωμών της χώρας· Με την υποστήριξη της θέσπισης ενός κατάλληλου πλαισίου μακροοικονομικών και διαρθρωτικών μεταρρυθμίσεων, η ΜΧΣ μπορεί να υποστηρίξει την οικονομική και πολιτική σταθερότητα αλλά και να αυξήσει την αποτελεσματικότητα των παρεμβάσεων μέσω άλλων μέσων στήριξης της ΕΕ· Η συμβολή στη διατήρηση της οικονομικής σταθερότητας στη χώρα σ’ αυτήν την κρίσιμη περίοδο βοηθά τις δημοκρατικές αρχές να αποτρέψουν την επανάληψη της βίας μεταξύ εθνοτήτων που θα είχε αρνητικές πολιτικές και οικονομικές δευτερογενείς συνέπειες στις άλλες χώρες της περιοχής· Η πολιτική και οικονομική στήριξη της ΕΕ προς την αναδυόμενη κοινοβουλευτική δημοκρατία της Δημοκρατίας της Κιργισίας θα αποτελέσει πολιτικό ορόσημο ισχυρής στήριξης της ΕΕ για τις δημοκρατικές μεταρρυθμίσεις στην Κεντρική Ασία, σε συμφωνία με την πολιτική της ΕΕ προς την περιοχή αυτή όπως ορίζεται στη στρατηγική για την Κεντρική Ασία για το 2007-2013 και στις σχετικές δηλώσεις των ηγετών της ΕΕ· Η στήριξη αυτή θα συνάδει επίσης με την έμφαση στην ενίσχυση της σύνδεσης μεταξύ της εξωτερικής βοήθειας της ΕΕ και της προόδου όσον αφορά τη δημοκρατία και τα ανθρώπινα δικαιώματα, που διατυπώθηκε σαφέστερα πρόσφατα στο πλαίσιο της τελευταίας επανεξέτασης της ΕΠΓ καθώς και στην κοινή ανακοίνωση του Μαρτίου 2011 για το νότιο μέρος της γειτονίας· Στο ίδιο πνεύμα, η στήριξη θα σηματοδοτήσει για τις άλλες χώρες της περιοχής ότι η ΕΕ είναι έτοιμη να στηρίξει χώρες όπως η Δημοκρατία της Κιργισίας, που έχουν επιλέξει σαφώς την κατεύθυνση προς τον εκδημοκρατισμό και τις πολιτικές μεταρρυθμίσεις, όταν αντιμετωπίζουν οικονομικές δυσκολίες. Στο πλαίσιο αυτό, και με δεδομένη την ισχυρή πολιτική στήριξη της ΕΕ προς την αναδυόμενη κοινοβουλευτική δημοκρατία της Κιργισίας, η Επιτροπή θεωρεί ότι πληρούνται οι πολιτικές και οικονομικές προϋποθέσεις για μια πράξη ΜΧΣ μέσου ύψους. Αν και η Δημοκρατία της Κιργισίας βρίσκεται εκτός του συνήθους γεωγραφικού πεδίου της ΜΧΣ, τα κριτήρια του Genval προβλέπουν, σε εξαιρετικές περιστάσεις, τη δυνατότητα έγκρισης πράξεων έξω από την περιοχή αυτή. Η ΜΧΣ της ΕΕ θα έχει ως στόχο να συμβάλει στην κάλυψη των αναγκών εξωτερικής χρηματοδότησης της χώρας, όπως προσδιορίζονται σε συνεργασία με το ΔΝΤ στο πλαίσιο της ECF του ΔΝΤ. Η προτεινόμενη ΜΧΣ θα υποστηρίξει το πρόγραμμα οικονομικής μεταρρύθμισης της κυβέρνησης όπως έχει συμφωνηθεί με τη διεθνή κοινότητα δωρητών. Θα μειώσει τα βραχυπρόθεσμα χρηματοδοτικά προβλήματα που εξακολουθεί να αντιμετωπίζει η οικονομία, στηρίζοντας παράλληλα τα μεταρρυθμιστικά μέτρα που στοχεύουν στην επίτευξη ενός περισσότερο διατηρήσιμου ισοζυγίου πληρωμών και μιας πιο διατηρήσιμης δημοσιονομικής θέσης βραχυπρόθεσμα. Η συνδρομή θα προωθήσει επίσης μέτρα πολιτικής για την ενίσχυση της διαχείρισης των δημόσιων οικονομικών (με βάση μέτρα που υποστηρίζονται από τη συνεχιζόμενη πράξη τομεακής δημοσιονομικής στήριξης της ΕΕ), φορολογικές μεταρρυθμίσεις για την υποστήριξη της δημοσιονομικής βιωσιμότητας καθώς και μέτρα για την ενίσχυση του τραπεζικού συστήματος. Η προτεινόμενη νέα ΜΧΣ θα έχει έκτακτο χαρακτήρα και περιορισμένη χρονική διάρκεια και προβλέπεται να χορηγηθεί παράλληλα με την ECF του ΔΝΤ. Θα συμπληρώσει τη στήριξη που παρέχεται από διεθνείς και διμερείς δωρητές. |

Γενικό πλαίσιο Η έντονη επιβράδυνση της μεγέθυνσης που σημειώθηκε στην οικονομία της Κιργισίας το 2009 (το ΑΕΠ επιβραδύνθηκε από μέσο ρυθμό αύξησης 8,5% το 2007-08 σε 2,3% το 2009) ήταν συνέπεια διαφόρων εξωτερικών κλονισμών, που περιλάμβαναν μείωση των εμβασμάτων από μετανάστες, χαμηλότερη ζήτηση για εξαγωγές και μείωση των άμεσων και των λοιπών ξένων επενδύσεων. Πριν από τα δραματικά γεγονότα του 2010, η οικονομική μεγέθυνση αναμενόταν ότι θα ανακάμψει το 2010 σε επίπεδο 4,5-5,5%. Ωστόσο, η λαϊκή εξέγερση του Απριλίου του 2010 και, σε μεγαλύτερο βαθμό, η κλιμάκωση των εθνοτικών συγκρούσεων τον Ιούνιο οδήγησαν σε σοβαρή επιδείνωση των οικονομικών προοπτικών. Το κλείσιμο των συνόρων, ιδίως με το Καζακστάν, παρεμπόδισε το εμπόριο, ενώ η κατάσταση από πλευράς ασφάλειας έπληξε σοβαρά τον τουρισμό και εν μέρει διατάραξε τη γεωργική παραγωγή. Η οικονομική δραστηριότητα συρρικνώθηκε κατά 10% το δεύτερο τρίμηνο του 2010. Για το σύνολο του έτους, το πραγματικό ΑΕΠ μειώθηκε κατά 1,4%. Το ΑΕΠ αυξήθηκε πάλι κατά 5,5% το πρώτο εξάμηνο του 2011 όταν ανέκαμψαν ο γεωργικός τομέας και ο τομέας των ορυχείων, καθώς και τα εμβάσματα. Το δημοσιονομικό έλλειμμα αυξήθηκε από 3,5% του ΑΕΠ το 2009 σε 6,5% του ΑΕΠ το 2010, αντικατοπτρίζοντας το δημοσιονομικό κόστος των σχετικών με την κρίση μέτρων και τις αρνητικές συνέπειες της ασθενέστερης οικονομικής δραστηριότητας. Ωστόσο, λόγω της έλλειψης ικανοτήτων εφαρμογής σχεδίων ανασυγκρότησης, το πραγματικό έλλειμμα ήταν σημαντικά χαμηλότερο από το 12% του ΑΕΠ που είχε προβλέψει το ΔΝΤ. Ένα μέρος των δαπανών που δεν πραγματοποιήθηκαν το 2010 μεταφέρθηκε στο 2011, συμβάλλοντας στην αύξηση του προβλεπόμενου ελλείμματος σε 7,6% του ΑΕΠ. Τα ενεργειακά σχέδια που χρηματοδοτούνται με ευνοϊκά δάνεια από γειτονικές χώρες θα μπορούσαν να προσθέσουν επιπλέον 0,7 της εκατοστιαίας μονάδας του ΑΕΠ στο δημοσιονομικό έλλειμμα του 2011. Η αύξηση του ελλείμματος αντικατοπτρίζει επίσης τις αποφάσεις της κυβέρνησης να διατηρήσει τις αυξήσεις των συντάξεων που είχε χορηγήσει η προηγούμενη κυβέρνηση και να αυξήσει τους μισθούς των εκπαιδευτικών και των εργαζομένων στον τομέα της υγείας ώστε να ανέλθουν πάνω από το ελάχιστο όριο διαβίωσης. Το ΔΝΤ θεωρεί ότι η προσωρινή υποβάθμιση της δημοσιονομικής θέσης το 2011 συμβάλλει στην υποστήριξη της οικονομικής ανάκαμψης και είναι κατανοητή από πολιτική άποψη. Ταυτόχρονα, το πρόγραμμα του ΔΝΤ προϋποθέτει σημαντική προσπάθεια δημοσιονομικής εξυγίανσης για την υπόλοιπη προγραμματική περίοδο. Τον Σεπτέμβριο του 2011, οι εκπρόσωποι του ΔΝΤ ήλθαν σε προκαταρκτική συμφωνία με την κυβέρνηση για περαιτέρω σύσφιξη των μεσοπρόθεσμων δημοσιονομικών στόχων στο πλαίσιο του προγράμματος ECF, με σταδιακή μείωση του δημοσιονομικού ελλείμματος (εξαιρουμένων των σχεδίων ενεργειακής υποδομής) από περίπου 8% του ΑΕΠ το 2011 σε 3,8% του ΑΕΠ έως το 2014. Το άλμα των παγκόσμιων τιμών των τροφίμων και της ενέργειας οδήγησε σε απότομη αύξηση του ετήσιου ποσοστού πληθωρισμού από 0% στο τέλος του 2009 σε 22,7% τον Ιούνιο του 2011. Αν και οι τιμές των τροφίμων και της ενέργειας εξηγούν το μεγαλύτερο μέρος της επιτάχυνσης του πληθωρισμού, υπάρχουν επίσης ενδείξεις ότι οι πιέσεις των τιμών έχουν αρχίσει να μεταδίδονται και σε άλλα προϊόντα. Η κεντρική τράπεζα περιόρισε σημαντικά τη νομισματική πολιτική από τα μέσα του 2010. Στο πλαίσιο των περιοριστικών μέτρων της, η κεντρική τράπεζα αύξησε τις πωλήσεις βραχυπρόθεσμων χρεογράφων, αύξησε τις απαιτήσεις αποθεματικών από 8% σε 9%, κα αύξησε το προεξοφλητικό επιτόκιο από 2,7% στα μέσα του 2010 σε πάνω από 13% τον Σεπτέμβριο του 2011. Τα μέτρα αυτά αρχίζουν βαθμιαία να αποδίδουν, δεδομένου ότι σύμφωνα με τις προβλέψεις του ΔΝΤ ο ονομαστικός πληθωρισμός αναμένεται να μειωθεί από 17,5% τον Αύγουστο του 2011 σε 13% έως το τέλος του 2011. Η εξωτερική θέση της πολύ ανοικτής οικονομίας της Κιργισίας εξακολουθεί να είναι ευάλωτη λόγω της αστάθειας στους όρους συναλλαγών, πράγμα που προκαλεί αβεβαιότητα όσον αφορά τη χρηματοδότηση του μεγάλου ελλείμματος του ισοζυγίου τρεχουσών συναλλαγών. Πράγματι, οι δυσκολίες του ισοζυγίου πληρωμών εμφανίστηκαν ήδη από το 2008, λόγω αύξησης των τιμών των εισαγόμενων εμπορευμάτων και μείωσης των εξαγωγών ηλεκτρικής ενέργειας. Οι τιμές των εισαγόμενων εμπορευμάτων αυξήθηκαν πάλι το 2010. Επιπλέον, το 2010, οι εξαγωγές γεωργικών προϊόντων και οι υπηρεσίες όπως ο τουρισμός και οι διαμετακομιστικές μεταφορές επλήγησαν από το κλείσιμο των συνόρων εκ μέρους των γειτονικών χωρών, λόγω προβλημάτων ασφάλειας. Το έλλειμμα του ισοζυγίου τρεχουσών συναλλαγών προβλέπεται ότι θα ανέλθει σε περίπου 8% του ΑΕΠ το 2011 και το 2012. Αυτό βασίζεται στην υπόθεση ότι θα δοθεί χρηματοδότηση από εξωτερικούς δωρητές, που θα καλύψει το (προαναφερθέν) υπολειπόμενο κενό εξωτερικής χρηματοδότησης ύψους 330 εκατ. USD (μετά τη χρηματοδότηση από το ΔΝΤ και τις πράξεις δημοσιονομικής στήριξης της Παγκόσμιας Τράπεζας). Η ονομαστική αξία των συναλλαγματικών αποθεμάτων έφθασε τα 1,9 δισ. USD τον Σεπτέμβριο του 2011, αλλά ο δείκτης κάλυψης εισαγωγών από τα συναλλαγματικά αποθέματα μειώθηκε από 4,9 μήνες το 2009 σε κατ’ εκτίμηση 4 μήνες στα μέσα του 2011, δεδομένου ότι η ονομαστική αξία των εισαγωγών αυξανόταν ταχύτερα από τα συναλλαγματικά αποθέματα. Αν και ο δείκτης κάλυψης εισαγωγών βρίσκεται κοντά στο ενδεδειγμένο επίπεδο με βάση τις συμβατικές παραδοχές, το ΔΝΤ εκτιμά ότι τα αποθέματα θα μειωθούν κάτω από τα ενδεδειγμένα επίπεδα λόγω της απουσίας επίσημης στήριξης του ισοζυγίου πληρωμών. Επιπλέον, η εξωτερική θέση εξακολουθεί να είναι άκρως ευάλωτη σε εξωγενείς κλονισμούς που συνδέονται με διακυμάνσεις των διεθνών τιμών των εμπορευμάτων. Η κεντρική τράπεζα εφαρμόζει ελεγχόμενο καθεστώς κυμαινόμενων συναλλαγματικών ισοτιμιών, που επιτρέπει στη συναλλαγματική ισοτιμία να προσαρμόζεται σε περίπτωση σημαντικών πιέσεων ή κλονισμών ενώ στοχεύει στη διατήρηση μιας ανταγωνιστικής συναλλαγματικής ισοτιμίας. Στο πλαίσιο της παγκόσμιας χρηματοπιστωτικής κρίσης, η συναλλαγματική ισοτιμία υπέστη σημαντική καθοδική πίεση στο διάστημα από τον Αύγουστο του 2008 έως τον Αύγουστο του 2009. Στη συνέχεια ακολούθησε μια περίοδος σχετικής σταθερότητας της συναλλαγματικής ισοτιμίας από τον Σεπτέμβριο του 2009 έως τον Ιούνιο του 2010. Από τότε, το εθνικό νόμισμα τείνει σε υποτίμηση με μέτριο ρυθμό. Το ΔΝΤ εκτιμά ότι το σημερινό επίπεδο της συναλλαγματικής ισοτιμίας είναι γενικά σύμφωνο με τα βασικά στοιχεία. Σε απάντηση στα πολιτικά γεγονότα του προηγούμενου έτους και τις οικονομικές τους συνέπειες, η διεθνής κοινότητα διοργάνωσε σύνοδο υψηλού επιπέδου των δωρητών για την Δημοκρατία της Κιργισίας στις 27 Ιουλίου του 2010 στο Μπισκέκ. Στη διάσκεψη αυτή οι δωρητές δεσμεύθηκαν να διαθέσουν έκτακτη στήριξη ύψους 1,1 δισ. USD έως το τέλος του 2011. Η ΕΕ περιλαμβανόταν στους κυριότερους δωρητές, δεσμευόμενη να διαθέσει 117,9 εκατ. ευρώ σε διάφορους κρίσιμους τομείς. Η Παγκόσμια Τράπεζα υποσχέθηκε 200 εκατ. USD, όπου συμπεριλαμβάνονται δύο πράξεις έκτακτης ανάγκης: ένα επείγον σχέδιο ανάκαμψης ύψους 70 εκατ. USD και μια πράξη στήριξης της οικονομικής ανάκαμψης (ERSO) ύψους 30 εκατ. USD. Η Ασιατική Τράπεζα Ανάπτυξης (ADB) υποσχέθηκε 100 εκατ. USD με τη μορφή πράξης δημοσιονομικής στήριξης που είναι γνωστή ως επείγουσα συνδρομή για ανάκαμψη και ανασυγκρότηση. Η Δημοκρατία της Κιργισίας ζήτησε επίσης στήριξη ύψους 106,7 εκατ. USD από το ταμείο κατά της κρίσης της Ευρασιατικής Οικονομικής Κοινότητας (EurAsEC) (με τη μορφή δανείου με ευνοϊκούς όρους). Ωστόσο, η εκταμίευση του δανείου έχει καθυστερήσει επανειλημμένα. Η ταχεία πιστωτική διευκόλυνση (RCF) του ΔΝΤ, ύψους 22,2 εκατ. ΕΤΔ, υλοποιήθηκε το διάστημα από τον Σεπτέμβριο έως τον Δεκέμβριο του 2010. Οι αρχές κάλυψαν όλους τους στόχους του προγράμματος RCF, δημιουργώντας ευνοϊκό ιστορικό για το επόμενο πρόγραμμα. Ωστόσο, δεδομένου ότι η RCF δεν ήταν πλήρης διευθέτηση ανώτερης πιστωτικής μερίδας και είχε πολύ βραχυπρόθεσμο χαρακτήρα, δεν επαρκούσε ως βάση για να μπορεί η Επιτροπή να εξετάσει σε εκείνο το στάδιο το ενδεχόμενο να παρουσιάσει πρόταση για ΜΧΣ. Το ΔΝΤ συμφώνησε με τις αρχές της Κιργισίας τον Ιούνιο του 2011 για τη χορήγηση διευρυμένης πιστωτικής διευκόλυνσης (ECF) ύψους 66,6 εκατ. ΕΤΔ (106 εκατ. USD) για τη στήριξη τριετούς προγράμματος μακροοικονομικής προσαρμογής και διαρθρωτικών μεταρρυθμίσεων. Η ECF δημιούργησε ένα πλαίσιο για μεσοπρόθεσμες οικονομικές πολιτικές και μεταρρυθμίσεις. Το ΔΝΤ πέτυχε τη σύναψη συμφωνίας σε υπηρεσιακό επίπεδο με τις αρχές της Κιργισίας κατά την πρώτη επανεξέταση της ECF τον Σεπτέμβριο του 2011, προβλέποντας ακόμη πιο φιλόδοξα μέτρα δημοσιονομικής εξυγίανσης λόγω των καλύτερων από τις αναμενόμενες οικονομικών και δημοσιονομικών επιδόσεων. Η Δημοκρατία της Κιργισίας, με στήριξη από διάφορους δωρητές (την ΕΕ, την ADB, την Παγκόσμια Τράπεζα και τον ΟΗΕ), συνέταξε εθνική αναπτυξιακή στρατηγική (CDS) για το 2012-14, η οποία έχει ήδη εγκριθεί από την κυβέρνηση. Η CDS καλύπτει ένα ευρύ φάσμα τομέων πολιτικής που περιλαμβάνει από τη μακροοικονομική πολιτική έως τη δημόσια τάξη και τη μεταρρύθμιση του τομέα της δικαιοσύνης καθώς και την εμπορική και την περιβαλλοντική πολιτική. |

n | Ισχύουσες διατάξεις στον τομέα της πρότασης Καμία |

Συνοχή με τις άλλες πολιτικές και στόχους της Ένωσης Η συνεργασία της ΕΕ με την Δημοκρατία της Κιργισίας βασίζεται σε συμφωνία εταιρικής σχέσης και συνεργασίας που άρχισε να ισχύει το 1999. Η ΕΕ χορηγεί καθεστώς του συστήματος γενικευμένων προτιμήσεων στη Δημοκρατία της Κιργισίας. Το Συμβούλιο Εξωτερικών Υποθέσεων της ΕΕ, στα συμπεράσματά του για την Δημοκρατία της Κιργισίας της 26ης Ιουλίου 2010, εξέφρασε την ικανοποίησή του για τις προσπάθειες της νέας κυβέρνησης της Κιργισίας για τη θέσπιση δημοκρατικού θεσμικού πλαισίου και κάλεσε την Επιτροπή «να εξακολουθήσει να παρέχει βοήθεια, συμπεριλαμβανομένων νέων προγραμμάτων βοήθειας, στις αρχές της Κιργιζίας στο πλαίσιο της εφαρμογής του μεταρρυθμιστικού τους προγράμματος και να συμβάλλει στη βιώσιμη οικονομική και κοινωνική ανάπτυξη της χώρας». Τον Οκτώβριο του 2010, η κα. Ashton, Ύπατη Εκπρόσωπος και Αντιπρόεδρος της Επιτροπής, εξέφρασε την ικανοποίησή της για την ειρηνική διεξαγωγή των βουλευτικών εκλογών και επανέλαβε ότι η ΕΕ είναι έτοιμη να βοηθήσει την Δημοκρατία της Κιργισίας, μεταξύ άλλων για την προώθηση της οικονομικής ανάκαμψης. Η Ευρωπαϊκή Επιτροπή υποσχέθηκε συνδρομή ύψους έως 117,9 εκατ. Ευρώ στην Δημοκρατία της Κιργισίας στη διάσκεψη υψηλού επιπέδου των δωρητών τον Ιούλιο του 2010. Οι πηγές της χρηματοδότησης περιλαμβάνουν μέσα αντιμετώπισης της κρίσης όπως το μέσο σταθερότητας, η ανθρωπιστική βοήθεια και το μέσο αναπτυξιακής συνεργασίας (DCI) και πιστώσεις στο πλαίσιο διαφόρων θεματικών γραμμών του προϋπολογισμού. Η συνδρομή επικεντρώνεται κυρίως στην αγροτική ανάπτυξη και στον τομέα της γεωργίας, στον τομέα της εκπαίδευσης, στην κοινωνική ασφάλιση και στις νομικές μεταρρυθμίσεις. Η ΕΕ προτίθεται να χορηγήσει τομεακή δημοσιονομική στήριξη στην Δημοκρατία της Κιργισίας στο πλαίσιο του DCI, συνολικού ύψους 33 εκατ. Ευρώ κατά την περίοδο 2011 – 2013 για τη στήριξη μεταρρυθμίσεων στην κοινωνική προστασία, την εκπαίδευση και τη διαχείριση των δημόσιων οικονομικών. Οι εκταμιεύσεις στο πλαίσιο αυτών των προγραμμάτων και σχεδίων πραγματοποιούνται μεσοπρόθεσμα και υπό τον όρο της πραγματοποίησης ενεργειών που έχουν συμφωνηθεί με τις αρχές της Κιργισίας. Η ΜΧΣ, υποστηρίζοντας τη θέσπιση ενός κατάλληλου μακροοικονομικού πλαισίου και πλαισίου διαρθρωτικών μεταρρυθμίσεων, θα υποστηρίξει την αποτελεσματικότητα των παραπάνω παρεμβάσεων. |

Διαβουλεύσεις με τα ενδιαφερόμενα μέρη και εκτίμηση των επιπτώσεων |

Διαβουλεύσεις με τα ενδιαφερόμενα μέρη |

Η χορηγούμενη ΜΧΣ αποτελεί αναπόσπαστο τμήμα της διεθνούς στήριξης για το πρόγραμμα οικονομικής σταθεροποίησης και ανάκαμψης της Δημοκρατίας της Κιργισίας. Οι υπηρεσίες της Επιτροπής συνεργάστηκαν στενά με το ΔΝΤ και την Παγκόσμια Τράπεζα για την προετοιμασία της συνόδου υψηλού επιπέδου των δωρητών και πραγματοποιήθηκαν διαβουλεύσεις με τους πολυμερείς και διμερείς δωρητές. Κατά την εκπόνηση της παρούσας πρότασης ΜΧΣ, οι υπηρεσίες της Επιτροπής είχαν διαβουλεύσεις με το Διεθνές Νομισματικό Ταμείο. Η Επιτροπή συμβουλεύθηκε τα κράτη μέλη της ΕΕ στην οικονομική και δημοσιονομική επιτροπή και στην Ομάδα Χρηματοοικονομικών Συμβούλων πριν να υποβάλει την πρόταση για ΜΧΣ. Επίσης, η Επιτροπή βρίσκεται επίσης σε τακτικές επαφές με τις αρχές της Κιργισίας. |

Συγκέντρωση και χρήση εμπειρογνωμοσύνης |

Η Επιτροπή θα διενεργήσει, με τη βοήθεια εξωτερικών συμβούλων, επιχειρησιακή αξιολόγηση της ποιότητας και αξιοπιστίας των δημόσιων χρηματοοικονομικών κυκλωμάτων και διοικητικών διαδικασιών της Δημοκρατίας της Κιργισίας. |

Εκτίμηση επιπτώσεων Η ΜΧΣ και το πρόγραμμα οικονομικής προσαρμογής και μεταρρυθμίσεων που συνδέονται με τη συνδρομή αυτή θα βοηθήσουν στην άμβλυνση των βραχυπρόθεσμων χρηματοδοτικών αναγκών της Δημοκρατίας της Κιργισίας, στηρίζοντας παράλληλα μέτρα πολιτικής για την ενίσχυση του μεσοπρόθεσμου ισοζυγίου πληρωμών και της δημοσιονομικής διατηρησιμότητας, και την αύξηση της βιώσιμης ανάπτυξης όπως έχει συμφωνηθεί με το ΔΝΤ. Θα βοηθήσει ιδίως στη βελτίωση της αποτελεσματικότητας και της διαφάνειας της διαχείρισης των δημόσιων οικονομικών. Διενεργήθηκε εκ των προτέρων αξιολόγηση η οποία συνοδεύει την παρούσα πρόταση. Η εν λόγω αξιολόγηση αναλύει τη μακροοικονομική κατάσταση, τις προκλήσεις όσον αφορά τις μεταρρυθμίσεις, τους κινδύνους και την προστιθέμενη αξία της ΕΕ που παρέχει η παρούσα πράξη. |

Νομικά στοιχεία της πρότασης |

Σύνοψη των προτεινόμενων ενεργειών Η Ευρωπαϊκή Ένωση θα διαθέσει στην Δημοκρατία της Κιργισίας ως ΜΧΣ συνολικό ανώτατο ποσό 30 εκατ. ευρώ, από τα οποία τα μισά θα δοθούν με τη μορφή δανείων και τα μισά με τη μορφή επιχορηγήσεων. Η συνδρομή θα συμβάλει στην κάλυψη των υπολειπόμενων εξωτερικών χρηματοδοτικών αναγκών της Δημοκρατίας της Κιργισίας για το 2012, όπως προσδιορίστηκαν από την Επιτροπή βάσει των εκτιμήσεων του ΔΝΤ. Η συνδρομή σχεδιάζεται να εκταμιευτεί το 2012 σε δύο ισόποσες δόσεις, εκάστη των οποίων θα περιλαμβάνει ένα στοιχείο επιχορήγησης και ένα στοιχείο δανείου. Η Επιτροπή θα αναλάβει τη διαχείριση της συνδρομής. Θα εφαρμοστούν ειδικά μέτρα για την πρόληψη της απάτης και άλλων παρατυπιών, σύμφωνα με τον δημοσιονομικό κανονισμό. Η εκταμίευση της πρώτης δόσης αναμένεται να πραγματοποιηθεί το πρώτο εξάμηνο του 2012. Η δεύτερη δόση, εξαρτώμενη από τη λήψη ορισμένων μέτρων πολιτικής, θα μπορούσε να εκταμιευτεί το δεύτερο εξάμηνο του 2012. Όπως συμβαίνει συνήθως με τον μηχανισμό της ΜΧΣ, οι εκταμιεύσεις εξαρτώνται από τις επιτυχείς ανασκοπήσεις του προγράμματος δυνάμει της ρύθμισης χρηματοδότησης (του ECF) του ΔΝΤ. Επιπλέον, η Επιτροπή και οι αρχές της Κιργισίας θα συμφωνήσουν σε ειδικά μέτρα διαρθρωτικών μεταρρυθμίσεων στο πλαίσιο μνημονίου συνεννόησης. Η Επιτροπή θα έχει ως στόχο διαρθρωτικές μεταρρυθμίσεις που θα στοχεύουν στη βελτίωση της συνολικής μακροοικονομικής διαχείρισης και των συνθηκών για διατηρήσιμη ανάπτυξη (π.χ. στόχοι που αφορούν τη διαφάνεια και την αποτελεσματικότητα της διαχείρισης των δημόσιων οικονομικών, τις διαρθρωτικές μεταρρυθμίσεις και τη χρηματοπιστωτική σταθερότητα). Η απόφαση για εκταμίευση της μισής από την προτεινόμενη συνδρομή με τη μορφή επιχορηγήσεων και της άλλης μορφής με τη μορφή δανείων αιτιολογείται από το επίπεδο ανάπτυξης της Κιργισίας (όπως μετράται βάσει του κατά κεφαλήν εισοδήματος) και τους δείκτες χρέους. Συνάδει επίσης με την αντιμετώπιση της Δημοκρατίας της Κιργισίας από την Παγκόσμια Τράπεζα, την Ασιατική Τράπεζα Ανάπτυξης και το ΔΝΤ, ως χώρας του Διεθνούς Οργανισμού Ανάπτυξης (IDA-only), με πρόσβαση στις χρηματοδοτικές διευκολύνσεις των εν λόγω οργανισμών υπό πολύ ευνοϊκούς όρους. |

Νομική βάση Νομική βάση της παρούσας πρότασης αποτελεί το άρθρο 209 της ΣΛΕΕ δεδομένου ότι η Δημοκρατία της Κιργισίας θα πρέπει να θεωρείται αναπτυσσόμενη χώρα κατά την έννοια του άρθρου 208 ΣΛΕΕ. Σύμφωνα με το Διεθνές Νομισματικό Ταμείο, η Δημοκρατία της Κιργισίας εμπίπτει στην κατηγορία των «αναδυόμενων και αναπτυσσόμενων οικονομιών»· σύμφωνα με την Παγκόσμια Τράπεζα, η Δημοκρατία της Κιργισίας αποτελεί μέρος της ομάδας των «οικονομιών χαμηλού εισοδήματος» και των «χωρών IDA» (χωρών του Διεθνούς Οργανισμού Ανάπτυξης)· σύμφωνα με το UN-OHRLLS[1], η Δημοκρατία της Κιργισίας εμπίπτει στην κατηγορία των «περίκλειστων αναπτυσσόμενων χωρών»· σύμφωνα με την Επιτροπή Αναπτυξιακής Βοήθειας του ΟΟΣΑ, η Δημοκρατία της Κιργισίας περιλαμβάνεται στον κατάλογο των «άλλων χωρών χαμηλού εισοδήματος». |

Αρχή της επικουρικότητας Η πρόταση υπάγεται στην κοινή αρμοδιότητα της ΕΕ. Η αρχή της επικουρικότητας εφαρμόζεται στο βαθμό που οι στόχοι της αποκατάστασης της βραχυπρόθεσμης μακροοικονομικής σταθερότητας στη Δημοκρατία της Κιργισίας δεν μπορούν να επιτευχθούν επαρκώς από τα κράτη μέλη μόνον και μπορούν συνεπώς να επιτευχθούν καλύτερα από την Ευρωπαϊκή Ένωση. Οι κύριοι λόγοι είναι οι δημοσιονομικοί περιορισμοί που ισχύουν σε εθνικό επίπεδο αι η ανάγκη ισχυρού συντονισμού δωρητών για την μεγιστοποίηση της κλίμακας και της αποτελεσματικότητας της συνδρομής. |

Αρχή της αναλογικότητας |

Η πρόταση συνάδει με την αρχή της αναλογικότητας: περιορίζεται στο ελάχιστο αναγκαίο για την επίτευξη των στόχων βραχυπρόθεσμης μακροοικονομικής σταθερότητας και δεν υπερβαίνει τα αναγκαία όρια για τον σκοπό αυτό. |

Όπως προσδιορίστηκε από την Επιτροπή βάσει των εκτιμήσεων του ΔΝΤ στο πλαίσιο της ρύθμισης ECF, το ποσό της συνδρομής αντιστοιχεί στο 12,4% του υπολειπόμενου κενού χρηματοδότησης για την περίοδο 2011-2012. Αυτό συνάδει με τους τυποποιημένους κανόνες για τον επιμερισμό των βαρών στις πράξεις ΜΧΣ. Δεδομένης της συνδρομής που έχουν υποσχεθεί στη Δημοκρατία της Κιργισίας άλλοι διμερείς και πολυμερείς δωρητές και πιστωτές, θεωρείται το ενδεδειγμένο επίπεδο επιμερισμού των βαρών για την ΕΕ. |

Επιλογή νομικών πράξεων |

Η προσφυγή σε άλλα μέσα δεν θα ήταν κατάλληλη δεδομένου ότι, ελλείψει κανονισμού-πλαισίου που να διέπει το μέσο μακροοικονομικής χρηματοδοτικής συνδρομής, μόνον ad hoc αποφάσεις του Συμβουλίου βάσει του άρθρου 209 ή 212 της ΣΛΕΕ μπορούν να αποτελέσουν την ορθή νομική βάση για τη συνδρομή αυτή. Η χρηματοδότηση έργων ή η χορήγηση τεχνικής βοήθειας δεν θα ήταν κατάλληλες ή επαρκείς για την υλοποίηση των μακροοικονομικών αυτών στόχων. Η καθοριστική προστιθέμενη αξία της ΜΧΣ σε σύγκριση με άλλα ενωσιακά μέσα θα είναι η άμβλυνση του περιορισμού της εξωτερικής χρηματοδότησης και η βοήθεια για τη δημιουργία ενός σταθερού μακροοικονομικού πλαισίου, συμπεριλαμβανομένης της προαγωγής διατηρήσιμου ισοζυγίου πληρωμών και διατηρήσιμης δημοσιονομικής κατάστασης, και ενός κατάλληλου πλαισίου για διαρθρωτικές μεταρρυθμίσεις. Συμβάλλοντας στην εγκαθίδρυση κατάλληλου συνολικού πλαισίου μακροοικονομικών και διαρθρωτικών πολιτικών, η ΜΧΣ μπορεί να αυξήσει την αποτελεσματικότητα των δράσεων που χρηματοδοτούνται στη Δημοκρατία της Κιργισίας βάσει άλλων χρηματοδοτικών μέσων της ΕΕ με στενότερη στόχευση. |

Δημοσιονομικές επιπτώσεις |

Η συνιστώσα «επιχορήγηση» της συνδρομής (15 εκατομμύρια ευρώ) θα χρηματοδοτηθεί από πιστώσεις αναλήψεων υποχρεώσεων του προϋπολογισμού 2012 στη γραμμή του προϋπολογισμού 01 03 02 (μακροοικονομική συνδρομή), και οι πληρωμές θα πραγματοποιηθούν το 2012. Σύμφωνα με τον κανονισμό για το Ταμείο εγγυήσεων[2], η τροφοδότηση του εν λόγω Ταμείου αναμένεται να λάβει χώρα το 2014 και να ανέλθει σε ανώτατο ύψος 1,35 εκατομμυρίων ευρώ. Το ποσό αυτό αντιστοιχεί στο 9% του δανείου ύψους 15 εκατ. ευρώ που αναμένεται να εκταμιευθεί το 2012. |

Πρόσθετες πληροφορίες |

Ρήτρα επανεξέτασης/αναθεώρησης/λήξης ισχύος |

Η πρόταση περιλαμβάνει ρήτρα λήξης ισχύος. Η προτεινόμενη ΜΧΣ θα διατεθεί για δύο χρόνια, αρχής γενομένης από την πρώτη ημέρα μετά την έναρξη ισχύος του μνημονίου συνεννόησης. |

2. 2011/0458 (COD)

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη χορήγηση μακροοικονομικής χρηματοδοτικής συνδρομής στη Δημοκρατία της Κιργισίας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209,

Έχοντας υπόψη την πρόταση της Ευρωπαϊκής Επιτροπής[3],

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Αποφασίζοντας σύμφωνα με τη συνήθη νομοθετική διαδικασία[4],

Εκτιμώντας τα ακόλουθα:

3. Η συνεργασία με την ΕΕ βασίζεται σε συμφωνία εταιρικής σχέσης και συνεργασίας που άρχισε να ισχύει το 1999. Η ΕΕ χορηγεί καθεστώς του συστήματος γενικευμένων προτιμήσεων στη Δημοκρατία της Κιργισίας.

4. Η οικονομία της Κιργισίας επλήγη από την παγκόσμια χρηματοπιστωτική κρίση το 2009 και από τη βία μεταξύ εθνοτήτων τον Ιούνιο του 2010, πράγμα που διατάραξε τις οικονομικές δραστηριότητες, δημιουργώντας σημαντικές ανάγκες δημόσιων δαπανών για ανασυγκρότηση και κοινωνική αρωγή, και είχε ως αποτέλεσμα σημαντικά εξωτερικά και δημοσιονομικά κενά χρηματοδότησης.

5. Στη διάσκεψη υψηλού επιπέδου των δωρητών που πραγματοποιήθηκε τον Ιούλιο του 2010, η διεθνής κοινότητα δεσμεύθηκε να διαθέσει έκτακτη στήριξη ύψους 1,1 δισ. USD για να βοηθήσει στην ανάκαμψη της Δημοκρατίας της Κιργισίας. Σ’ αυτήν την διάσκεψη υψηλού επιπέδου των δωρητών, η ΕΕ ανακοίνωσε ότι θα διαθέσει έως 117,9 εκατ. ευρώ ως χρηματοδοτική συνδρομή.

6. Το Συμβούλιο Εξωτερικών Υποθέσεων της ΕΕ, στα συμπεράσματά του για την Δημοκρατία της Κιργισίας της 26ης Ιουλίου 2010, εξέφρασε την ικανοποίησή του για τις προσπάθειες της νέας κυβέρνησης της Κιργισίας για τη θέσπιση ενός δημοκρατικού θεσμικού πλαισίου και κάλεσε την Επιτροπή «να εξακολουθήσει να παρέχει βοήθεια, συμπεριλαμβανομένων νέων προγραμμάτων βοήθειας, στις αρχές της Κιργιζίας στο πλαίσιο της εφαρμογής του μεταρρυθμιστικού τους προγράμματος και να συμβάλλει στη βιώσιμη οικονομική και κοινωνική ανάπτυξη της χώρας».

7. Η πολιτική και οικονομική στήριξη της ΕΕ προς την αναδυόμενη κοινοβουλευτική δημοκρατία της Δημοκρατίας της Κιργισίας θα αποτελέσει ένα πολιτικό σήμα ισχυρής στήριξης της ΕΕ για τις δημοκρατικές μεταρρυθμίσεις στην Κεντρική Ασία, σε συμφωνία με την πολιτική της ΕΕ προς την περιοχή αυτή όπως ορίζεται στη στρατηγική για την Κεντρική Ασία για το 2007-2013 και με τις σχετικές δηλώσεις των ηγετών της ΕΕ.

8. Η διαδικασία οικονομικής προσαρμογής και ανάκαμψης της Δημοκρατίας της Κιργισίας υποστηρίζεται από τη χρηματοδοτική συνδρομή του Διεθνούς Νομισματικού Ταμείου (ΔΝΤ). Τον Ιούνιο του 2011, οι αρχές της Κιργισίας συμφώνησαν με την τριετούς διάρκειας διευρυμένη πιστωτική διευκόλυνση του ΔΝΤ ύψους 66,6 εκατ. ΕΤΔ για τη στήριξη της χώρας.

9. Η ΕΕ προτίθεται να χορηγήσει τομεακή δημοσιονομική στήριξη στην Δημοκρατία της Κιργισίας στο πλαίσιο του μέσου αναπτυξιακής συνεργασίας, συνολικού ύψους 33 εκατ. Ευρώ κατά την περίοδο 2011 – 2013 για τη στήριξη μεταρρυθμίσεων στην κοινωνική προστασία, την εκπαίδευση και τη διαχείριση των δημόσιων οικονομικών.

10. Η Δημοκρατία της Κιργισίας ζήτησε, το 2010, μακροοικονομική χρηματοδοτική συνδρομή από την Κοινότητα ενόψει της επιδείνωσης της οικονομικής κατάστασης και των προοπτικών.

11. Δεδομένου ότι, έχοντας λάβει υπόψη τη μακροοικονομική στήριξη από το ΔΝΤ και την Παγκόσμια Τράπεζα, εξακολουθεί να υπάρχει υπολειπόμενο κενό χρηματοδότησης στο ισοζύγιο πληρωμών, και με δεδομένη την ευπάθεια της εξωτερικής θέσης σε εξωγενείς κλονισμούς που απαιτεί τη διατήρηση ενός κατάλληλου επιπέδου συναλλαγματικών αποθεμάτων, η μακροοικονομική χρηματοδοτική συνδρομή θεωρείται κατάλληλη απάντηση στο αίτημα της Δημοκρατίας της Κιργισίας με τις σημερινές εξαιρετικές περιστάσεις. Το πρόγραμμα της ΕΕ για την παροχή μακροοικονομικής χρηματοδοτικής συνδρομής στην Δημοκρατία της Κιργισίας (εφεξής «η μακροοικονομική χρηματοδοτική συνδρομή της Ένωσης») θα στηρίξει την οικονομική σταθεροποίηση της χώρας και το πρόγραμμα διαρθρωτικών μεταρρυθμίσεων, συμπληρώνοντας τους πόρους που διατίθενται στο πλαίσιο των χρηματοδοτικών ρυθμίσεων του ΔΝΤ.

12. Η μακροοικονομική χρηματοδοτική συνδρομή της Ένωσης δεν θα πρέπει να συμπληρώνει απλώς τα προγράμματα και τους πόρους από το ΔΝΤ και την Παγκόσμια Τράπεζα, αλλά να εξασφαλίζει την προστιθέμενη αξία της συμμετοχής της Ένωσης.

13. Η Επιτροπή θα πρέπει να μεριμνήσει ώστε η μακροοικονομική χρηματοδοτική συνδρομή της Ένωσης να συμπλέει νομικά και ουσιαστικά με τα μέτρα που λαμβάνονται στους διάφορους τομείς της εξωτερικής δράσης και τις άλλες συναφείς πολιτικές της Ένωσης.

14. Οι ειδικοί στόχοι των μεμονωμένων πράξεων μακροοικονομικής χρηματοδοτικής συνδρομής της Ένωσης θα πρέπει να αφορούν την ενίσχυση της αποτελεσματικότητας, της διαφάνειας και της λογοδοσίας όσον αφορά τη διαχείριση των δημοσίων οικονομικών στη Δημοκρατία της Κιργισίας. Οι στόχοι αυτοί θα πρέπει να παρακολουθούνται τακτικά από την Επιτροπή.

15. Οι όροι από τους οποίους εξαρτάται η παροχή της μακροοικονομικής χρηματοδοτικής συνδρομής της Ένωσης θα πρέπει να αντανακλούν τις βασικές αξίες και τους στόχους της πολιτικής της Ένωσης έναντι της Δημοκρατίας της Κιργισίας.

16. Προκειμένου να διασφαλιστεί η αποτελεσματική προστασία των οικονομικών συμφερόντων της Ένωσης σε σχέση με την παρούσα μακροοικονομική χρηματοδοτική συνδρομή, είναι απαραίτητο να λάβει η Δημοκρατία της Κιργισίας τα κατάλληλα μέτρα πρόληψης και καταπολέμησης της απάτης, της διαφθοράς και οποιωνδήποτε άλλων παρατυπιών που συνδέονται με αυτή την οικονομική συνδρομή. Είναι επίσης απαραίτητο να προβλέψει η Επιτροπή τους κατάλληλους ελέγχους και το Ελεγκτικό Συνέδριο να διασφαλίσει τους αρμόζοντες λογιστικούς ελέγχους.

17. Η αποδέσμευση της χρηματοδοτικής συνδρομής της Ένωσης δεν θίγει τις εξουσίες της αρμόδιας για τον προϋπολογισμό αρχής.

18. Η διαχείριση της συνδρομής θα πρέπει να αναληφθεί από την Επιτροπή. Για να εξασφαλισθεί ότι το Ευρωπαϊκό Κοινοβούλιο και η Οικονομική και Δημοσιονομική Επιτροπή μπορούν να παρακολουθούν την εφαρμογή της παρούσας απόφασης, η Επιτροπή θα πρέπει να τους ενημερώνει τακτικά για τις εξελίξεις τις σχετικές με τη μακροοικονομική χρηματοδοτική συνδρομή και να τους παρέχει τα σχετικά έγγραφα.

19. Προκειμένου να διασφαλισθούν ενιαίες συνθήκες για την εφαρμογή της παρούσας απόφασης, θα πρέπει να ανατεθούν εκτελεστικές εξουσίες στην Επιτροπή. Οι αρμοδιότητες αυτές πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[5].

20. Η μακροοικονομική χρηματοδοτική συνδρομή της Ένωσης θα συνδέεται με όρους οικονομικής πολιτικής που θα καθοριστούν σε μνημόνιο συνεννόησης. Προκειμένου να εξασφαλιστούν ομοιόμορφες συνθήκες εφαρμογής και για λόγους αποτελεσματικότητας, η Επιτροπή πρέπει να έχει την εξουσία να διαπραγματευθεί τους εν λόγω όρους με τις αρχές της Κιργισίας υπό την εποπτεία της επιτροπής των κρατών μελών που προβλέπεται από τον κανονισμό (ΕΕ) αριθ. 182/2011. Το γεγονός ότι η συνδρομή έχει περιορισμένο ανώτατο ύψος παρέχει τη δέουσα αιτιολόγηση που απαιτείται από τη δεύτερη πρόταση του άρθρου 2 παράγραφος 3 του κανονισμού (ΕΕ) αριθ. 182/2011 ώστε η έγκριση του μνημονίου συνεννόησης να υπόκειται στη συμβουλευτική διαδικασία.

21. Σύμφωνα με το Διεθνές Νομισματικό Ταμείο, η Δημοκρατία της Κιργισίας εμπίπτει στην κατηγορία των «αναδυόμενων και αναπτυσσόμενων οικονομιών»· σύμφωνα με την Παγκόσμια Τράπεζα, η Δημοκρατία της Κιργισίας αποτελεί μέρος της ομάδας των «οικονομιών χαμηλού εισοδήματος» και των «χωρών IDA» (χωρών του Διεθνούς Οργανισμού Ανάπτυξης)· σύμφωνα με το UN-OHRLLS[6], η Δημοκρατία της Κιργισίας εμπίπτει στην κατηγορία των «περίκλειστων αναπτυσσόμενων χωρών»· σύμφωνα με την Επιτροπή Αναπτυξιακής Βοήθειας του ΟΟΣΑ, η Δημοκρατία της Κιργισίας περιλαμβάνεται στον κατάλογο των «άλλων χωρών χαμηλού εισοδήματος». Συνεπώς, η Δημοκρατία της Κιργισίας θα πρέπει να θεωρείται αναπτυσσόμενη χώρα κατά την έννοια του άρθρου 208 ΣΛΕΕ, πράγμα που δικαιολογεί την επιλογή του άρθρου 209 ΣΛΕΕ ως νομικής βάσης για την παρούσα απόφαση.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

22. Η Ένωση διαθέτει στη Δημοκρατία της Κιργισίας μακροοικονομική χρηματοδοτική συνδρομή, ανώτατου ποσού 30 εκατομμυρίων ευρώ, με σκοπό τη στήριξη της οικονομικής σταθεροποίησης της χώρας και την κάλυψη των αναγκών του ισοζυγίου πληρωμών της, όπως προσδιορίζονται στο ισχύον πρόγραμμα του ΔΝΤ. Από το ποσό αυτό, έως 15 εκατομμύρια ευρώ θα διατεθούν με τη μορφή δανείων και έως 15 εκατομμύρια ευρώ με τη μορφή επιχορηγήσεων. Η αποδέσμευση της προτεινόμενης μακροοικονομικής χρηματοδοτικής συνδρομής εξαρτάται από την έγκριση του προϋπολογισμού του 2012 από την αρμόδια για τον προϋπολογισμό αρχή. H Επιτροπή εξουσιοδοτείται να δανειστεί τους αναγκαίους πόρους εξ ονόματος της Ευρωπαϊκής Ένωσης για τη χρηματοδότηση της συνιστώσας του δανείου της μακροοικονομικής χρηματοδοτικής συνδρομής της Ένωσης. Το δάνειο θα έχει μέγιστη διάρκεια 15 έτη.

23. Η εκταμίευση της μακροοικονομικής χρηματοδοτικής συνδρομής της Ένωσης γίνεται υπό τη διαχείριση της Επιτροπής κατά τρόπο συνεπή προς τις συμφωνίες ή τους διακανονισμούς που έχουν συμφωνηθεί μεταξύ του ΔΝΤ και της Δημοκρατίας της Κιργισίας και τις βασικές αρχές και στόχους οικονομικών μεταρρυθμίσεων που ορίζονται στη Συμφωνία Εταιρικής Σχέσης και Συνεργασίας ΕΕ-Κιργισίας και τη στρατηγική για την Κεντρική Ασία για την περίοδο 2007-2013. Η Επιτροπή ενημερώνει τακτικά το Ευρωπαϊκό Κοινοβούλιο και την Οικονομική και Δημοσιονομική Επιτροπή για τις εξελίξεις στη διαχείριση της χρηματοδοτικής συνδρομής και τους παρέχει όλα τα σχετικά έγγραφα.

24. Η χρηματοδοτική συνδρομή της Ευρωπαϊκής Ένωσης διατίθεται για δύο έτη, αρχής γενομένης από την πρώτη ημέρα μετά την έναρξη ισχύος του μνημονίου συμφωνίας που αναφέρεται στο άρθρο 2 παράγραφος 1.

Άρθρο 2

1. Η Επιτροπή, ενεργώντας σύμφωνα με τη συμβουλευτική διαδικασία, μνεία της οποίας γίνεται στο άρθρο 6 παράγραφος 2, εξουσιοδοτείται να συμφωνήσει με τις αρχές της Δημοκρατίας της Κιργισίας σχετικά με τους όρους οικονομικής και χρηματοπιστωτικής πολιτικής που διέπουν τη χορήγηση μακροοικονομικής χρηματοδοτικής συνδρομής από την Ένωση, οι οποίοι πρόκειται να καθοριστούν σε μνημόνιο συνεννόησης που θα περιλαμβάνει χρονοδιάγραμμα για την τήρησή τους (εφεξής «μνημόνιο συνεννόησης»). Οι όροι αυτοί της οικονομικής και χρηματοπιστωτικής πολιτικής που καθορίζονται στο μνημόνιο συνεννόησης πρέπει να είναι συνεπείς με τις συμφωνίες και τις ρυθμίσεις που αναφέρονται στο άρθρο 1 παράγραφος 3. Οι εν λόγω όροι θα αποσκοπούν, ειδικότερα, στην ενίσχυση της αποτελεσματικότητας, της διαφάνειας και της λογοδοσίας που σχετίζονται με τη συνδρομή, περιλαμβανομένων συγκεκριμένα των συστημάτων διαχείρισης των δημόσιων οικονομικών στη Δημοκρατία της Κιργισίας. Η Επιτροπή παρακολουθεί τακτικά την πρόοδο που σημειώνεται στην επίτευξη των στόχων αυτών. Οι λεπτομερείς χρηματοδοτικοί όροι της συνδρομής καθορίζονται στις συμφωνίες δανειοδότησης και επιχορήγησης που πρόκειται να συναφθούν μεταξύ της Επιτροπής και των αρχών της Δημοκρατίας της Κιργισίας.

2. Κατά την υλοποίηση της μακροοικονομικής χρηματοδοτικής συνδρομής της Ευρωπαϊκής Ένωσης, η Επιτροπή παρακολουθεί την αξιοπιστία των ρυθμίσεων χρηματοδοτικής διαχείρισης, των διοικητικών διαδικασιών και των μηχανισμών εσωτερικού και εξωτερικού ελέγχου της Δημοκρατίας της Κιργισίας που σχετίζονται με την υλοποίηση της εν λόγω συνδρομής και την τήρηση του συμφωνηθέντος χρονοδιαγράμματος.

3. Η Επιτροπή ελέγχει σε τακτά διαστήματα εάν οι οικονομικές πολιτικές της Δημοκρατίας της Κιργισίας είναι σύμφωνες με τους στόχους της μακροοικονομικής συνδρομής της Ένωσης και εάν πληρούνται ικανοποιητικά οι συμφωνηθέντες όροι οικονομικής πολιτικής. Στο πλαίσιο αυτό, η Επιτροπή συνεργάζεται στενά με το Διεθνές Νομισματικό Ταμείο και την Παγκόσμια Τράπεζα και, εφόσον απαιτείται, με την Οικονομική και Δημοσιονομική Επιτροπή.

Άρθρο 3

1. Με την επιφύλαξη των όρων της παραγράφου 2, η χρηματοδοτική συνδρομή της Ευρωπαϊκής Ένωσης θα διατεθεί από την Επιτροπή στη Δημοκρατία της Κιργισίας σε δύο δόσεις, εκάστη των οποίων περιλαμβάνει μία συνιστώσα δανείου και μία συνιστώσα επιχορήγησης. Το ύψος εκάστης δόσης καθορίζεται στο μνημόνιο συνεννόησης.

2. Η Επιτροπή αποφασίζει για την εκταμίευση των δόσεων που εξαρτώνται από την ικανοποιητική υλοποίηση των όρων οικονομικής πολιτικής που περιέχονται στο μνημόνιο συνεννόησης. Η εκταμίευση της δεύτερης δόσης πραγματοποιείται τουλάχιστον τρεις μήνες μετά την εκταμίευση της πρώτης δόσης.

3. Τα ποσά της συνδρομής της Ευρωπαϊκής Ένωσης καταβάλλονται στην Εθνική Τράπεζα της Δημοκρατίας της Κιργισίας. Με την επιφύλαξη των όρων που πρόκειται να συμφωνηθούν στο μνημόνιο συνεννόησης, περιλαμβανομένης της επιβεβαίωσης των υπολειπόμενων δημοσιονομικών χρηματοδοτικών αναγκών, τα ενωσιακά κονδύλια μπορεί να μεταβιβάζονται στο Υπουργείο Οικονομικών της Δημοκρατίας της Κιργισίας ως τον τελικό αποδέκτη.

Άρθρο 4

1. Οι δανειοληπτικές και δανειοδοτικές πράξεις που σχετίζονται με την δανειακή συνιστώσα της συνδρομής της Ευρωπαϊκής Ένωσης διενεργούνται σε ευρώ με την ίδια τοκοφόρο ημερομηνία και δεν συνεπάγονται για την Ευρωπαϊκή Ένωση μεταβολή της διάρκειας, ούτε ανάληψη κινδύνων συναλλάγματος ή επιτοκίου, ούτε ανάληψη άλλου εμπορικού κινδύνου.

2. Η Επιτροπή λαμβάνει τα κατάλληλα μέτρα, εφόσον ζητηθεί από τη Δημοκρατία της Κιργισίας, προκειμένου να διασφαλίσει την προσθήκη στους όρους και τις προϋποθέσεις του δανείου ρήτρας πρόωρης εξόφλησης και την ύπαρξη ανάλογης ρήτρας στους όρους και τις προϋποθέσεις των δανειοληπτικών πράξεων.

3. Κατόπιν αιτήματος της Δημοκρατίας της Κιργισίας, και εφόσον η συγκυρία επιτρέπει μείωση του επιτοκίου του δανείου, η Επιτροπή μπορεί να αναχρηματοδοτήσει το σύνολο ή μέρος του αρχικού δανείου ή να αναπροσαρμόσει τους αντίστοιχους χρηματοδοτικούς όρους. Οι πράξεις αναχρηματοδότησης ή αναπροσαρμογής διενεργούνται υπό τους όρους που προβλέπονται στην παράγραφο 1 και δεν έχουν ως αποτέλεσμα την παράταση της μέσης διάρκειας των οικείων δανείων, ούτε την αύξηση του οφειλόμενου κεφαλαίου κατά την ημερομηνία διεξαγωγής των πράξεων αναχρηματοδότησης ή αναπροσαρμογής.

4. Όλα τα έξοδα της Ευρωπαϊκής Ένωσης που απορρέουν άμεσα από τις δανειοληπτικές και τις δανειοδοτικές πράξεις στο πλαίσιο της παρούσας απόφασης βαρύνουν τη Δημοκρατία της Κιργισίας.

5. Το Ευρωπαϊκό Κοινοβούλιο και η Οικονομική και Δημοσιονομική Επιτροπή ενημερώνονται για εξελίξεις που αφορούν τις πράξεις που αναφέρονται στις παραγράφους 2 και 3.

Άρθρο 5

Η χρηματοδοτική συνδρομή της Ευρωπαϊκής Ένωσης υλοποιείται σύμφωνα με τις διατάξεις του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[7] και τους κανόνες εφαρμογής του. Ειδικότερα, το μνημόνιο συνεννόησης, η συμφωνία δανειοδότησης και η συμφωνία επιχορήγησης που πρόκειται να συνομολογηθούν με τις αρχές της Δημοκρατίας της Κιργισίας προβλέπουν τη λήψη κατάλληλων μέτρων για την πρόληψη και καταπολέμηση της απάτης, της διαφθοράς και άλλων παρατυπιών σε σχέση με τη συνδρομή. Με σκοπό να εξασφαλισθεί μεγαλύτερη διαφάνεια στη διαχείριση και την εκταμίευση των κονδυλίων, το μνημόνιο συνεννόησης, η συμφωνία δανειοδότησης και η συμφωνία επιχορήγησης προβλέπουν επίσης ότι η Επιτροπή, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης, πραγματοποιεί ελέγχους, συμπεριλαμβανομένων επιτόπιων ελέγχων και επιθεωρήσεων. Τα ανωτέρω κείμενα προβλέπουν, επιπλέον, την πραγματοποίηση λογιστικών ελέγχων από το Ελεγκτικό Συνέδριο, συμπεριλαμβανομένων κατά περίπτωση επιτόπιων λογιστικών ελέγχων.

Άρθρο 6

1. Η Επιτροπή επικουρείται από επιτροπή. Πρόκειται για επιτροπή κατά την έννοια του κανονισμού (ΕΕ) αριθ. 182/2011.

2. Όταν γίνεται παραπομπή στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.

Άρθρο 7

1. Η Επιτροπή υποβάλλει, έως τις 30 Ιουνίου εκάστου έτους, έκθεση στο Ευρωπαϊκό Κοινοβούλιο και το Συμβούλιο για τη εφαρμογή της παρούσας απόφασης κατά το προηγούμενο έτος, που περιλαμβάνει αξιολόγηση αυτής της εφαρμογής. Στην έκθεση παρουσιάζεται η σχέση μεταξύ των όρων της πολιτικής που καθορίζονται στο μνημόνιο συνεννόησης, των τρεχουσών οικονομικών και δημοσιονομικών επιδόσεων της Δημοκρατίας της Κιργισίας και των αποφάσεων της Επιτροπής να εκταμιεύσει τις δόσεις της συνδρομής.

2. Το αργότερο δύο έτη μετά τη λήξη της περιόδου διάθεσης που αναφέρεται στο άρθρο 1 παράγραφος 4, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση εκ των υστέρων αξιολόγησης.

Άρθρο 8

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης .

,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

1.1. Ονομασία της πρότασης/πρωτοβουλίας

1.2. Σχετικός(οί) τομέας(είς) πολιτικής στη δομή ΔΒΔ/ΠΒΔ

1.3. Χαρακτήρας της πρότασης/πρωτοβουλίας

1.4. Στόχος(οι)

1.5. Αιτιολόγηση της πρότασης/πρωτοβουλίας

1.6. Διάρκεια και δημοσιονομικές επιπτώσεις

1.7. Προβλεπόμενος(οι) τρόπος(οι) διαχείρισης

2. ΜΕΤΡΑ ΔΙΑΧΕΙΡΙΣΗΣ

2.1. Κανόνες παρακολούθησης και αναφοράς

2.2. Σύστημα διαχείρισης και ελέγχου

2.3. Μέτρα για την πρόληψη της απάτης και των παρατυπιών

3. ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΠΡΩΤΟΒΟΥΛΙΑΣ

3.1. Τομέας(είς) του πολυετούς δημοσιονομικού πλαισίου και γραμμή(ές) των δαπανών του προϋπολογισμού που επηρεάζονται

3.2. Εκτιμώμενη επίπτωση στις δαπάνες

3.2.1. Συνοπτική παρουσίαση των εκτιμώμενων επιπτώσεων στις δαπάνες

3.2.2. Εκτιμώμενη επίπτωση στις επιχειρησιακές πιστώσεις

3.2.3. Εκτιμώμενη επίπτωση στις πιστώσεις διοικητικής φύσεως

3.2.4. Συμβατότητα με το ισχύον πολυετές δημοσιονομικό πλαίσιο

3.2.5. Συμμετοχή τρίτων στη χρηματοδότηση

3.3. Εκτιμώμενες επιπτώσεις στα έσοδα

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

Ονομασία της πρότασης/πρωτοβουλίας

Πρόταση απόφασης του Ευρωπαϊκού Κοινοβουλίου και του Συμβουλίου για τη χορήγηση μακροοικονομικής χρηματοδοτικής συνδρομής στη Δημοκρατία της Κιργισίας

Σχετικός(οί) τομέας(είς) πολιτικής στη δομή ΔΒΔ/ΠΒΔ[8]

Τομέας πολιτικής: Τίτλος 01 – Οικονομικές και χρηματοδοτικές υποθέσεις

Δραστηριότητα: 03 – Διεθνείς οικονομικές και χρηματοδοτικές υποθέσεις

Χαρακτήρας της πρότασης/πρωτοβουλίας

X Η πρόταση/πρωτοβουλία αφορά νέα δράση

( Η πρόταση/πρωτοβουλία αφορά νέα δράση μετά από πιλοτικό έργο/προπαρασκευαστική δράση[9]

( Η πρόταση/πρωτοβουλία αφορά την παράταση υφιστάμενης δράσης

( Η πρόταση/πρωτοβουλία αφορά δράση αναπροσανατολισμένη προς νέα δράση

Στόχοι

Ο(οι) πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία

«Προαγωγή της ευημερίας πέρα από την ΕΕ»

Ο κύριος σχετικός τομέας δραστηριότητας της ΓΔ ECFIN είναι:

Ανάπτυξη, παρακολούθηση και υλοποίηση της μακροοικονομικής χρηματοδοτικής συνδρομής για τρίτες χώρες εταίρους, σε συνεργασία με τους συναφείς διεθνείς χρηματοδοτικούς οργανισμούς.

Ειδικός(οί) στόχος(οι) και δραστηριότητα(ες) ΔΒΔ/ΠΒΔ

Ειδικός στόχος αριθ. 3: «Χορήγηση μακροοικονομικής χρηματοδοτικής συνδρομής σε τρίτες χώρες για την επίλυση κρίσιμων προβλημάτων του ισοζυγίου πληρωμών τους και για την αποκατάσταση της βιωσιμότητας του εξωτερικού τους χρέους»

Σχετική(-ές) δραστηριότητα(-ες) ΔΒΔ/ΠΒΔ: Διεθνείς Οικονομικές και Χρηματοδοτικές Σχέσεις, παγκόσμια διακυβέρνηση.

Προσδοκώμενα αποτελέσματα και επιπτώσεις

Η προτεινόμενη συνδρομή αποτελείται από δάνειο της ΕΕ ύψους 15 εκατομμυρίων ευρώ και επιχορήγηση έως 15 εκατομμύρια ευρώ προς τη Δημοκρατία της Κιργισίας (η επιχορήγηση πρόκειται να χρηματοδοτηθεί από τον Γενικό Προϋπολογισμό), με σκοπό τη συμβολή στην εδραίωση μιας περισσότερο διατηρήσιμης κατάστασης του ισοζυγίου πληρωμών. Τόσο η δανειακή συνιστώσα όσο και η συνιστώσα επιχορήγησης της συνδρομής θα εκταμιευθούν σε δύο δόσεις. Η συνδρομή θα βοηθήσει τη χώρα να αντεπεξέλθει στα οικονομικά και κοινωνικά προβλήματα που αντιμετώπισε λόγω της εθνοτικής και πολιτικής βίας και των συνεπειών της παγκόσμιας χρηματοπιστωτικής κρίσης. Επίσης, θα προωθήσει διαρθρωτικές μεταρρυθμίσεις που αποσκοπούν στην αύξηση της βιώσιμης οικονομικής ανάπτυξης και τη βελτίωση της διαχείρισης των δημόσιων οικονομικών.

Πραγματοποιήθηκε εκ των προτέρων αξιολόγηση (βλέπε έγγραφο εργασίας που συνοδεύει την πρόταση της Επιτροπής) από τις υπηρεσίες της Επιτροπής τον Σεπτέμβριο-Οκτώβριο 2011. Εξ αυτής προκύπτει ότι η μακροοικονομική χρηματοδοτική συνδρομή της ΕΕ ήταν δικαιολογημένη.

Δείκτες αποτελεσμάτων και επιπτώσεις

Οι αρχές, κυρίως το Υπουργείο Οικονομικών της Δημοκρατίας της Κιργισίας, θα πρέπει να υποβάλλουν σε τακτική βάση έκθεση προς τις υπηρεσίες της Επιτροπής σχετικά με σειρά δεικτών. Θα συντάξουν επίσης διεξοδική έκθεση περί της συμμόρφωσης με τους συμφωνηθέντες όρους πολιτικής πριν από την εκταμίευση της δεύτερης δόσης της συνδρομής.

Μετά την επιχειρησιακή αξιολόγηση των χρηματοδοτικών κυκλωμάτων και των διοικητικών διαδικασιών που θα πραγματοποιηθεί στη Δημοκρατία της Κιργισίας κατά την προετοιμασία της παρούσας πράξης, οι υπηρεσίες της Επιτροπής θα συνεχίσουν να παρακολουθούν τη διαχείριση των δημόσιων οικονομικών. Η Αντιπροσωπεία της Ευρωπαϊκής Ένωσης στη Δημοκρατία της Κιργισίας θα υποβάλλει επίσης τακτική αναφορά επί των πτυχών που είναι συναφείς με την παρακολούθηση της συνδρομής. Οι υπηρεσίες της Επιτροπής θα βρίσκονται σε στενή συνεργασία με το ΔΝΤ και την Παγκόσμια Τράπεζα προκειμένου να επωφεληθούν από την πείρα και τις δραστηριότητες που αναπτύσσουν οι οργανισμοί αυτοί στη Δημοκρατία της Κιργισίας.

Η παρούσα πράξη θα αποτελέσει αντικείμενο εκ των υστέρων αξιολόγησης εντός δύο ετών από τη λήξη της περιόδου υλοποίησής της.

Στην πρόταση απόφασης του Ευρωπαϊκού Κοινοβουλίου και του Συμβουλίου προβλέπεται ετήσια έκθεση προς τα δύο αυτά θεσμικά όργανα, στην οποία ενσωματώνεται εκτίμηση της υλοποίησης της παρούσας συνδρομής.

Αιτιολόγηση της πρότασης/πρωτοβουλίας

Βραχυπρόθεσμη ή μακροπρόθεσμη κάλυψη αναγκών

Η εκταμίευση της συνδρομής θα εξαρτηθεί από την ικανοποιητική εφαρμογή της παρούσας τριετούς συμφωνίας που έχει συναφθεί μεταξύ της Δημοκρατίας της Κιργισίας και του ΔΝΤ στο πλαίσιο της διευρυμένης πιστωτικής διευκόλυνσης (ECF). Η Επιτροπή πρέπει να συμφωνήσει επιπλέον με τις αρχές της Κιργισίας σε ορισμένους όρους πολιτικής που θα πρέπει να εκπληρωθούν πριν από την εκ μέρους της αποδέσμευση της δεύτερης δόσης. Τα εν λόγω μέτρα πολιτικής συνάδουν με τις συμφωνίες που έχει συνάψει η Δημοκρατία της Κιργισίας με το ΔΝΤ. Πριν από την αποδέσμευση της δεύτερης δόσης της συνδρομής, οι υπηρεσίες της Επιτροπής, σε συνεργασία με τις εθνικές αρχές, εξακριβώνουν την εκπλήρωση των όρων πολιτικής.

Προστιθέμενη αξία της συμμετοχής της ΕΕ

Η Δημοκρατία της Κιργισίας είναι η χώρα της περιοχής που έχει δεσμευθεί για δημοκρατικές μεταρρυθμίσεις. Βοηθώντας τη χώρα να αντιμετωπίσει τον οικονομικό κλονισμό που προκλήθηκε από την παγκόσμια ύφεση και τη σύγκρουση μεταξύ εθνοτήτων, η προτεινόμενη ΜΧΣ θα συμβάλει στην προώθηση της μακροοικονομικής σταθερότητας, των οικονομικών μεταρρυθμίσεων και της πολιτικής προόδου στη χώρα. Με τη συμπλήρωση των πόρων που διατίθενται από τους διεθνείς χρηματοδοτικούς οργανισμούς, την ΕΕ και τους λοιπούς δωρητές, συμβάλλει στη συνολική αποτελεσματικότητα του πακέτου χρηματοδοτικής στήριξης που συμφωνήθηκε από τη διεθνή κοινότητα δωρητών την επομένη της κρίσης.

Επιπλέον του δημοσιονομικού αντίκτυπου της ΜΧΣ, το προτεινόμενο πρόγραμμα θα δυναμώσει τη μεταρρυθμιστική δέσμευση της κυβέρνησης και τη βούλησή της για στενότερες σχέσεις με την ΕΕ. Το αποτέλεσμα αυτό θα επιτευχθεί, μεταξύ άλλων, με την επιβολή κατάλληλων όρων για την εκταμίευση της συνδρομής. Σε ευρύτερο πλαίσιο, το πρόγραμμα θα δώσει στις άλλες χώρες της περιοχής το σήμα ότι η ΕΕ είναι έτοιμη να στηρίξει χώρες όπως η Δημοκρατία της Κιργισίας, που επιλέγουν μια σαφή κατεύθυνση προς τον εκδημοκρατισμό και τις πολιτικές μεταρρυθμίσεις, όταν αντιμετωπίζουν οικονομικές δυσκολίες.

Διδάγματα από ανάλογες εμπειρίες του παρελθόντος

Πρόσφατες εξωτερικές αξιολογήσεις προγραμμάτων μακροοικονομικής χρηματοδοτικής συνδρομής καταδεικνύουν ότι η πρακτική της εκλογής περιορισμένου αριθμού καθοριστικών διαρθρωτικών μεταρρυθμίσεων υπήρξε επιτυχής και συνιστούν τη συνέχιση της πρακτικής αυτής με κατάλληλη παρακολούθηση και τη διατήρηση του πολιτικού διαλόγου καθόλη την περίοδο υλοποίησης της συνδρομής.

Συνοχή και ενδεχόμενη συνέργεια με άλλα συναφή μέσα

Η ΕΕ περιλαμβανόταν στους κυριότερους δωρητές στη διάσκεψη δωρητών του Ιουλίου του 2010 και υποσχέθηκε 117,9 εκατ. ευρώ για στήριξη σε ορισμένους κρίσιμους τομείς. Ένα μέρος αυτών των αναλήψεων υποχρεώσεων προήλθε από μέσα έκτακτης ανάγκης (όπως το μέσο σταθερότητας – IfS – και η ανθρωπιστική βοήθεια της ECHO). Ένα άλλο μέρος, προερχόμενο κυρίως από πιστώσεις στο πλαίσιο του μέσου αναπτυξιακής συνεργασίας (DCI) και πιστώσεις στο πλαίσιο ορισμένων θεματικών γραμμών του προϋπολογισμού, αφορούσε την αύξηση και την επιτάχυνση των εκταμιεύσεων στο πλαίσιο ήδη εγκεκριμένων προγραμμάτων/σχεδίων. Η συνδρομή επικεντρώνεται κυρίως στην αγροτική ανάπτυξη και στον γεωργικό τομέα, στον τομέα της εκπαίδευσης, στην κοινωνική ασφάλιση και τις νομικές μεταρρυθμίσεις. Η στήριξη που παρέχεται υπό το DCI περιλαμβάνει ένα πρόγραμμα στήριξης τομεακής πολιτικής (ΠΣΤΠ) ύψους 33 εκατ. ευρώ για την περίοδο 2011 – 2013 για τη στήριξη μεταρρυθμίσεων στην κοινωνική προστασία, την εκπαίδευση και τη διαχείριση των δημόσιων οικονομικών. Η καθοριστική προστιθέμενη αξία της ΜΧΣ σε σύγκριση με άλλα ενωσιακά μέσα θα είναι η δημιουργία ενός σταθερού μακροοικονομικού πλαισίου, συμπεριλαμβανομένης της προαγωγής διατηρήσιμου ισοζυγίου πληρωμών και διατηρήσιμης δημοσιονομικής κατάστασης, και ενός κατάλληλου πλαισίου για διαρθρωτικές μεταρρυθμίσεις.

Η ΜΧΣ δεν έχει χαρακτήρα τακτικής χρηματοδοτικής συνδρομής ούτε προορίζεται για τη στήριξη της οικονομικής και κοινωνικής ανάπτυξης των χωρών στις οποίες χορηγείται. Η ΜΧΣ πρόκειται να διακοπεί μόλις η κατάσταση των εξωτερικών συναλλαγών της χώρας επανέλθει σε διατηρήσιμη τροχιά. Στη συνέχεια θα χρησιμοποιηθούν τα κανονικά μέσα συνδρομής συνεργασίας της ΕΕ, ιδίως η άμεση δημοσιονομική στήριξη που προβλέπεται δυνάμει του μηχανισμού για την αναπτυξιακή συνεργασία (ΜΑΣ).

Η ΜΧΣ θα πρέπει επίσης να είναι συμπληρωματική των παρεμβάσεων των διεθνών χρηματοδοτικών οργανισμών, ιδιαίτερα δε των στηριζόμενων από το ΔΝΤ προγραμμάτων προσαρμογής και μεταρρυθμίσεων. Η μακροοικονομικής φύσεως συνδρομή εκταμιεύεται μόνον εφόσον πληρούνται οι όροι οικονομικής και χρηματοοικονομικής πολιτικής.

Διάρκεια και δημοσιονομικές επιπτώσεις

X Πρόταση/πρωτοβουλία περιορισμένης διάρκειας

- X Ισχύς πρότασης/πρωτοβουλίας: 2 έτη από την έναρξη ισχύος του μνημονίου συνεννόησης, μνεία του οποίου γίνεται στο άρθρο 1 παράγραφος 4 της προτεινόμενης απόφασης.

- X Δημοσιονομικός αντίκτυπος από το 2012 έως το 2014 (τροφοδότηση του ταμείου εγγυήσεων και εκ των υστέρων αξιολόγηση)

( Πρόταση/πρωτοβουλία απεριόριστης διάρκειας

- Περίοδος σταδιακής εφαρμογής από το ΕΕΕΕ μέχρι το ΕΕΕΕ,

- και στη συνέχεια λειτουργία με κανονικό ρυθμό.

Προβλεπόμενος(οι) τρόπος(οι) διαχείρισης[10]

X Κεντρική άμεση διαχείριση από την Επιτροπή

( Κεντρική έμμεση διαχείριση με ανάθεση καθηκόντων εκτέλεσης σε:

- ( εκτελεστικούς οργανισμούς

- ( οργανισμούς που συγκροτούνται από τις Κοινότητες[11]

- ( εθνικούς δημόσιους οργανισμούς / οργανισμούς με αποστολή δημόσιας υπηρεσίας

- ( πρόσωπα επιφορτισμένα µε την εκτέλεση συγκεκριμένων δράσεων δυνάµει του τίτλου V της συνθήκης για την Ευρωπαϊκή Ένωση, όπως προσδιορίζονται στην αντίστοιχη βασική πράξη κατά την έννοια του άρθρου 49 του δημοσιονομικού κανονισμού

( Επιμερισμένη διαχείριση με τα κράτη μέλη

( Αποκεντρωμένη διαχείριση με τρίτες χώρες

( Από κοινού διαχείριση με διεθνείς οργανισμούς (να διευκρινιστεί)

Παρατηρήσεις

Θα επιδιωχθεί η ενεργός συνεργασία από τα γραφεία της ΕΥΕΔ και τις Αντιπροσωπείες της ΕΕ για την παρακολούθηση της συνδρομής.

ΜΕΤΡΑ ΔΙΑΧΕΙΡΙΣΗΣ

Κανόνες παρακολούθησης και αναφοράς

Η παρούσα ενίσχυση είναι μακροοικονομικής φύσεως και έχει σχεδιαστεί έτσι, ώστε να είναι συμβατή με το οικονομικό πρόγραμμα που στηρίζει το ΔΝΤ. Οι υπηρεσίες της Επιτροπής θα παρακολουθούν την πορεία της δράσης με βάση δείκτες προόδου όσον αφορά την εφαρμογή της ρύθμισης ECF και των ειδικών μέτρων μεταρρύθμισης που θα συμφωνηθούν με τις αρχές της Κιργισίας σε μνημόνιο συνεννόησης. Οι αρχές, κυρίως το Υπουργείο Οικονομικών, θα πρέπει να υποβάλλουν αναφορά σε τριμηνιαία βάση προς τις υπηρεσίες της Επιτροπής σχετικά με την εξέλιξη σειράς δεικτών και αναλυτική έκθεση συμμόρφωσης πριν από την εκταμίευση της δεύτερης δόσης της συνδρομής.

Μετά την επιχειρησιακή αξιολόγηση των χρηματοδοτικών κυκλωμάτων και των διοικητικών διαδικασιών που θα πραγματοποιηθεί στη Δημοκρατία της Κιργισίας κατά την προετοιμασία της παρούσας πράξης, οι υπηρεσίες της Επιτροπής θα συνεχίσουν να παρακολουθούν τη διαχείριση των δημόσιων οικονομικών. Η Αντιπροσωπεία της Ευρωπαϊκής Ένωσης στη Δημοκρατία της Κιργισίας θα υποβάλλει επίσης τακτική αναφορά επί των πτυχών που είναι συναφείς με την παρακολούθηση της συνδρομής. Οι υπηρεσίες της Επιτροπής θα βρίσκονται σε στενή συνεργασία με το ΔΝΤ και την Παγκόσμια Τράπεζα προκειμένου να επωφεληθούν από τις δραστηριότητες που αναπτύσσουν οι οργανισμοί αυτοί στη Δημοκρατία της Κιργισίας.

Στην πρόταση απόφασης του Συμβουλίου και του Ευρωπαϊκού Κοινοβουλίου προβλέπεται η υποβολή ετήσιας έκθεσης προς τα δύο αυτά θεσμικά όργανα, περιλαμβάνουσα εκτίμηση της υλοποίησης της παρούσας συνδρομής. Επιπλέον, προγραμματίζεται η διενέργεια ανεξάρτητης εκ των υστέρων αξιολόγησης από την Επιτροπή ή τους δεόντως εντεταλμένους εκπροσώπους της εντός δύο ετών από τη λήξη της περιόδου εφαρμογής.

Σύστημα διαχείρισης και ελέγχου

Εντοπισθέντες κίνδυνοι

Υπάρχουν πιστωτικοί κίνδυνοι, κίνδυνοι πολιτικής και πολιτικοί κίνδυνοι συνδεδεμένοι με την παρούσα πράξη μακροοικονομικής χρηματοδοτικής συνδρομής.

Υπάρχει κίνδυνος η μακροοικονομική χρηματοδοτική συνδρομή, η οποία δεν καλύπτει συγκεκριμένες δαπάνες (σε αντίθεση με την χρηματοδότηση έργων, για παράδειγμα), να χρησιμοποιηθεί παρατύπως. Γενικά, ο κίνδυνος αυτός συνδέεται με παράγοντες όπως η ανεξαρτησία της κεντρικής τράπεζας, η ποιότητα των συστημάτων διαχείρισης και των διοικητικών διαδικασιών, οι λειτουργίες ελέγχου και επιτήρησης στα χρηματοοικονομικά κυκλώματα, η ασφάλεια των συστημάτων ΤΠ και οι επαρκείς ικανότητες εσωτερικού και εξωτερικού ελέγχου.

Όσον αφορά τους κινδύνους πολιτικής, η κύρια παραδοχή είναι ότι η κυβέρνηση της Δημοκρατίας της Κιργισίας θα παραμείνει προσηλωμένη στην δημοσιονομική εξυγίανση και στη συμμόρφωση με τη συμφωνία με το ΔΝΤ. Αυτό θα επικυρωθεί με βάση την τακτική παρακολούθηση από το ΔΝΤ δεικτών επιδόσεων και διαρθρωτικών οροσήμων. Υπάρχει ωστόσο κίνδυνος μη συμμόρφωσης της κυβέρνησης της Δημοκρατίας της Κιργισίας με τους όρους του προγράμματος του ΔΝΤ, καθώς η επίτευξη των στόχων του προγράμματος ενδέχεται να αποδειχθεί δυσχερέστερη απ’ ό,τι προβλεπόταν και να αλλάξουν οι πολιτικές καταστάσεις. Επίσης, η Δημοκρατία της Κιργισίας εξακολουθεί να είναι ευπαθής σε δυσμενείς μεταβολές των εμπορικών συνθηκών λόγω πιθανών εξωγενών πληγμάτων. Ωστόσο, οι αρχές έχουν δείξει ισχυρή δέσμευση να συνεργαστούν με τους διεθνείς χρηματοδοτικούς οργανισμούς για την υλοποίηση του προγράμματος μεταρρυθμίσεων. Το ικανοποιητικό ιστορικό στο πλαίσιο της παλαιότερης βραχυπρόθεσμης δράσης του ΔΝΤ στην Κιργισία υπόσχεται ευνοϊκή προοπτική στο θέμα αυτό.

Άλλοι κίνδυνοι συνδέονται με πιθανή αναζωπύρωση της έντασης μεταξύ εθνοτήτων και της πολιτικής αστάθειας. Στη χώρα διοργανώθηκαν προεδρικές εκλογές στις 30 Οκτωβρίου του 2011, που διεξήχθησαν ειρηνικά και τελούσαν υπό τον έλεγχο των παρατηρητών της διεθνούς αποστολής για την παρακολούθηση των εκλογών. Οι πολιτικοί κίνδυνοι παραμένουν διαχειρίσιμοι, δεδομένων των πρόσφατων εντυπωσιακών προσπαθειών των αρχών της Κιργισίας για την εγκαθίδρυση νόμιμων δημοκρατικών θεσμών.

Προβλεπόμενη(ες) μέθοδος(οι) ελέγχου

Η μακροοικονομική χρηματοδοτική συνδρομή υπόκειται στις διαδικασίες εξακρίβωσης και ελέγχου υπό την ευθύνη της Επιτροπής, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης (OLAF) και του Ελεγκτικού Συνεδρίου.

Μέτρα για την πρόληψη της απάτης και των παρατυπιών

Οι υπηρεσίες της Επιτροπής έχουν θέσει σε εφαρμογή ένα μόνιμο πρόγραμμα επιχειρησιακών αξιολογήσεων των χρηματοδοτικών κυκλωμάτων και των διοικητικών διαδικασιών σε όλες τις τρίτες χώρες στις οποίες χορηγείται μακροοικονομική χρηματοδοτική συνδρομή της Ευρωπαϊκής Ένωσης, ώστε να πληρούνται οι απαιτήσεις του δημοσιονομικού κανονισμού που διέπει τον γενικό προϋπολογισμό των Ευρωπαϊκών Κοινοτήτων. Λαμβάνονται επίσης υπόψη τα συμπεράσματα διαθέσιμων αξιολογήσεων διασφάλισης του ΔΝΤ και άλλων συναφών αναφορών του ΔΝΤ και της Παγκόσμιας Τράπεζας.

Στη Δημοκρατία της Κιργισίας, οι υπηρεσίες της Επιτροπής θα διενεργήσουν, με τη βοήθεια δεόντως εντεταλμένων εξωτερικών εμπειρογνωμόνων, επιχειρησιακή αξιολόγηση των χρηματοδοτικών κυκλωμάτων και των διοικητικών διαδικασιών του Υπουργείου Οικονομικών και της Εθνικής Τράπεζας της χώρας. Η επισκόπηση αυτή θα καλύψει τομείς όπως η διάρθρωση και οργάνωση των υπηρεσιών, η διαχείριση και ο έλεγχος των κεφαλαίων, η ασφάλεια των συστημάτων πληροφορικής, η δυνατότητα εσωτερικού και εξωτερικού ελέγχου, καθώς και η ανεξαρτησία της Κεντρικής Τράπεζας.

Η προτεινόμενη νομική βάση για τη μακροοικονομική χρηματοδοτική συνδρομή στη Δημοκρατία της Κιργισίας περιλαμβάνει μια διάταξη για τα μέτρα πρόληψης της απάτης. Τα μέτρα αυτά θα διευκρινιστούν περαιτέρω μνημόνιο συνεννόησης. Προβλέπεται ότι η συνδρομή θα εξαρτάται από ορισμένους συγκεκριμένους όρους πολιτικής, ιδίως στον τομέα της διαχείρισης των δημοσίων οικονομικών, με σκοπό την ενίσχυση της αποτελεσματικότητας, της διαφάνειας και της λογοδοσίας.

Επιπλέον, η Επιτροπή σκοπεύει να δώσει έμφαση στις μεταρρυθμίσεις κατά τη διαχείριση των δημοσίων οικονομικών στους όρους πολιτικής οι οποίοι συνοδεύουν την παρούσα πράξη.

ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΠΡΩΤΟΒΟΥΛΙΑΣ

Τομέας(είς) του πολυετούς δημοσιονομικού πλαισίου και γραμμή(ές) των δαπανών του προϋπολογισμού που επηρεάζονται

- Υφιστάμενες γραμμές δαπανών του προϋπολογισμού

Τομέας του πολυετούς δημοσιονομικού πλαισίου | Γραμμή προϋπολογισμού | Είδος δαπάνης | Συνεισφορά |

Αριθμός [Περιγραφή………………………...……….] | ΔΠ/ΜΔΠ ([12]) | χωρών της ΕΖΕΣ [13] | υποψηφίων για ένταξη χωρών[14] | τρίτων χωρών | με την έννοια του άρθρου 18(1)(αα) του Δημοσιονομικού Κανονισμού |

4 | 01 03 02 Μακροοικονομική συνδρομή | ΔΠ | ΟΧΙ | ΟΧΙ | ΟΧΙ | ΟΧΙ |

4 | 01 04 01 14 Τροφοδότηση του Ταμείου Εγγυήσεων | ΔΠ | ΟΧΙ | ΟΧΙ | ΟΧΙ | ΟΧΙ |

Το Ταμείο Εγγυήσεων για τις εξωτερικές δράσεις πρέπει να τροφοδοτείται σύμφωνα με τον τροποποιημένο κανονισμό για το Ταμείο. Σύμφωνα με τον εν λόγω κανονισμό, τα δάνεια βασίζονται στο οφειλόμενο ποσό στο τέλος του έτους. Το ποσό τροφοδότησης υπολογίζεται στην αρχή του έτους "ν", ως η διαφορά μεταξύ του ποσού-στόχου και της αξίας των καθαρών διαθεσίμων του Ταμείου στο τέλος του έτους "ν–1". Το εν λόγω ποσό της τροφοδότησης εισάγεται το έτος "ν" στο προσχέδιο προϋπολογισμού του έτους "ν+1" και καταβάλλεται πραγματικά με μια πράξη στην αρχή του έτους "ν+1" από το κονδύλιο «Τροφοδότηση του Ταμείου Εγγυήσεων» (γραμμή προϋπολογισμού 01 04 01 14). Κατά συνέπεια, για τον υπολογισμό της τροφοδότησης του ταμείου στα τέλη του έτους "ν-1" θα ληφθεί υπόψη στο ποσό-στόχος ποσοστό 9% (1,35 εκατ. ευρώ κατ' ανώτατο όριο) του πραγματικά εκταμιευθέντος ποσού.

Τα κονδύλια του προϋπολογισμού (με την εγγραφή "π.υ."), που αντικατοπτρίζουν την εγγύηση του προϋπολογισμού για το δάνειο (15 εκατ. ευρώ), θα ενεργοποιηθούν μόνο σε περίπτωση κατάπτωσης της εγγύησης. Δεν αναμένεται η κατάπτωση της εγγύησης του προϋπολογισμού.

- Νέες γραμμές του προϋπολογισμού, των οποίων έχει ζητηθεί η δημιουργία: όχι

Εκτιμώμενη επίπτωση στις δαπάνες

Συνοπτική παρουσίαση των εκτιμώμενων επιπτώσεων στις δαπάνες

Εκατ. ευρώ (3 δεκαδικά ψηφία)

Τομέας του πολυετούς δημοσιονομικού πλαισίου: | 4 | Η ΕΕ ως παγκόσμιος εταίρος |

Εκατ. ευρώ (3 δεκαδικά ψηφία)

-

Εκτιμώμενες απαιτήσεις ανθρωπίνων πόρων

- ( Η πρόταση/πρωτοβουλία δεν συνεπάγεται τη χρησιμοποίηση ανθρώπινων πόρων

- X Η πρόταση/πρωτοβουλία συνεπάγεται τη χρησιμοποίηση ανθρώπινων πόρων, όπως εξηγείται κατωτέρω:

Η εκτίμηση πρέπει να εκφραστεί σε ακέραιο αριθμό (ή το πολύ με ένα δεκαδικό ψηφίο)

Έτος N | Έτος N+1 | Έτος N+2 | Έτος N+3 | … Να εισαχθούν όσα έτη χρειάζονται, ώστε να αντικατοπτρίζεται η διάρκεια του αντίκτυπου (Πρβλ. σημείο 1.6) |

( Θέσεις απασχόλησης του πίνακα προσωπικού (θέσεις μόνιμων και έκτακτων υπαλλήλων) |

Εξωτερικό προσωπικό |

Συμβατότητα με το ισχύον πολυετές δημοσιονομικό πλαίσιο

- X Η πρόταση/πρωτοβουλία είναι συμβατή με το ισχύον πολυετές δημοσιονομικό πλαίσιο.

- ( Η πρόταση/πρωτοβουλία απαιτεί επαναπρογραμματισμό του σχετικού τομέα του πολυετούς δημοσιονομικού πλαισίου.

- ( Η πρόταση/πρωτοβουλία απαιτεί τη χρησιμοποίηση του µέσου ευελιξίας ή την αναθεώρηση του πολυετούς δημοσιονομικού πλαισίου[25].

Συνεισφορές τρίτων

- Η πρόταση/πρωτοβουλία δεν προβλέπει συγχρηματοδότηση από τρίτους

Εκτιμώμενες επιπτώσεις στα έσοδα

- X Η πρόταση/πρωτοβουλία δεν έχει δημοσιονομικές επιπτώσεις στα έσοδα.

- ( Η πρόταση/πρωτοβουλία έχει τον δημοσιονομικό αντίκτυπο που περιγράφεται κατωτέρω:

- ( στους ιδίους πόρους

- ( στα διάφορα έσοδα

[1] Γραφείο Ύπατου Εκπροσώπου του ΟΗΕ για τις λιγότερο ανεπτυγμένες χώρες, τις περίκλειστες αναπτυσσόμενες χώρες και τα αναπτυσσόμενα μικρά νησιωτικά κράτη.

[2] Άρθρο 5 του κανονισμού (ΕΚ, Ευρατόμ) αριθ. 480/2009 του Συμβουλίου, της 25ης Μαΐου 2009, για την ίδρυση Ταμείου εγγυήσεων για τις εξωτερικές δράσεις (κωδικοποιημένη έκδοση). Η τροφοδότηση καλύπτεται από τη γραμμή «Tροφοδότηση του ταμείου εγγύησης» (γραμμή προϋπολογισμού 01 04 01 14).

[3] ΕΕ C […] της […], σ. […].

[4] Θέση του Ευρωπαϊκού Κοινοβουλίου της … 2012 και απόφαση του Συμβουλίου της … 2012.

[5] ΕΕ L 55 της 28.2.2011, σ. 13.

[6] Γραφείο Ύπατου Εκπροσώπου του ΟΗΕ για τις λιγότερο ανεπτυγμένες χώρες, τις περίκλειστες αναπτυσσόμενες χώρες και τα αναπτυσσόμενα μικρά νησιωτικά κράτη.

[7] ΕΕ L 248 της 16.9.2002, σ. 1. Κανονισμός όπως τροποποιήθηκε με τον κανονισμό (ΕΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).

[8] ΔΒΔ: Διαχείριση βάσει δραστηριοτήτων. – ΠΒΔ: Προϋπολογισμός βάσει δραστηριοτήτων.

[9] Όπως αναφέρεται στο άρθρο 49 παράγραφος 6 στοιχεία α) ή β) του δηµοσιονοµικού κανονισµού.

[10] Οι λεπτοµέρειες σχετικά µε τους τρόπους διαχείρισης, καθώς και οι παραποµπές στον δηµοσιονοµικό κανονισµό είναι διαθέσιµες στον δικτυακό τόπο BudgWeb: http://www.cc.cec/budg/man/budgmanag/budgmanag_en.html

[11] Όπως αναφέρεται στο άρθρο 185 του δημοσιονομικού κανονισμού.

[12] ΔΠ= διαχωριζόμενες πιστώσεις / ΜΔΠ= μη διαχωριζόμενες πιστώσεις.

[13] ΕΖΕΣ: Ευρωπαϊκή Ζώνη Ελεύθερων Συναλλαγών.

[14] Υποψήφιες χώρες και, εφόσον συντρέχει περίπτωση, δυνάμει υποψήφιες χώρες από τα Δυτικά Βαλκάνια.

[15] Έτος Ν είναι το έτος έναρξης της εφαρμογής της πρότασης/πρωτοβουλίας (2012).

[16] Τεχνική ή/και διοικητική βοήθεια και δαπάνες στήριξης της εφαρμογής προγραμμάτων ή/και δράσεων της ΕΕ (πρώην γραμμές «BA»), έµµεση έρευνα, άµεση έρευνα.

[17] Έτος Ν είναι το έτος έναρξης της εφαρμογής της πρότασης/πρωτοβουλίας.

[18] Τα αποτελέσματα είναι προϊόντα και υπηρεσίες που πρόκειται να παρασχεθούν (π.χ.: π. χ. αριθμός χρηματοδοτούμενων ανταλλαγών φοιτητών, χιλιόμετρα οδών που κατασκευάστηκαν, κ.λπ.).

[19] Όπως περιγράφεται στην ενότητα 1.4.2. «Ειδικός(οί) στόχος(οι) …»

[20] Έτος Ν είναι το έτος έναρξης της εφαρμογής της πρότασης/πρωτοβουλίας.

[21] Τεχνική ή/και διοικητική βοήθεια και δαπάνες στήριξης της εφαρμογής προγραμμάτων ή/και δράσεων της ΕΕ (πρώην γραμμές «BA»), έµµεση έρευνα, άµεση έρευνα.

[22] CA = Συμβασιούχος υπάλληλος, INT = Προσωρινό προσωπικό ( «Intérimaire» ), JED= «Jeune Expert en Délégation» (Νεαρός εμπειρογνώμονας σε αντιπροσωπεία), LA = Τοπικός υπάλληλος, SNE = Αποσπασμένος εθνικός εμπειρογνώμονας.

[23] Κάτω από το ανώτατο όριο εξωτερικού προσωπικού βάσει επιχειρησιακών πιστώσεων (πρώην γραµµές «BA»).

[24] Κυρίως για τα ∆ιαρθρωτικά Ταµεία, το Ευρωπαϊκό Γεωργικό Ταµείο Αγροτικής Ανάπτυξης (ΕΓΤΑΑ) και το Ευρωπαϊκό Ταµείο Αλιείας (ΕΤΑ).

[25] Βλέπε σημεία 19 και 24 της διοργανικής συμφωνίας.